Zaintzaren ertz guztiak. Deia, Noticias de Bizkaia\nZaintzaren ertz guztiak\n‘Gelditu zaitezte gurekin’ du izena Ana Malagon idazlearen bigarren lanak. Mikroipuinetatikkontakizun laburretara salto egin eta zaintzaz hausnartzen duten hamalau istorio bildu ditu\nJONEBATI ZABALA - 2017(e)ko apirilaren 23a, igandea - 12:15etan eguneratua\n2014an kaleratu zuen Ana Malagonek bere lehen literatur lana, ‘Lasai, ez da ezer gertatzen’ mikroipuin liburua. (Argazkia: Ruben Plaza)\nGGAUR egungo gizartean leialtasunak eta zaintzak nola markatzen diren”. Zerikusi handia duten gai biren inguruan hausnartu du Ana Malagonek (Donostia, 1978) bere bigarren liburuan. Gelditu zaitezte gurekin izenburupean, hamalau kontakizun labur bildu ditu bertan. Liburua idazten hasi zenean, istorio guztiak fideltasunarekin edo desleialtasunarekin lotu nahi izan bazituen ere, “zuzenean edo zeharka” zaintza izan da ideia nagusia. “Zaintzan badago leialtasuna eta fideltasunaren ideia bat, eta ez bakarrik harremanetan, baita guk gure buruarekin dugun harremanean ere. Guk geure buruari zor diogun leialtasun edo zaintza horrekin, edo hausten dugunarekin, geure buruari ere egiten dizkiogu traizioak azkenean, geure burua zaintzeari utzita”, azaldu du Malagonek. Ikuspegi zabal batetik jorratu ditu zaintza eta leialtasunaren ideia, ez da harreman sentimentaletara edo bikote erlazioetara soilik mugatu, familia ere izan du kontuan: gurasoak, anai-arrebak... Pertsonok geure buruarengan dugun harremana ere jaso du istoriootan.\nGai sorta zabala ukitzen dute Malagonek ondutako kontakizunek: bakardadea, komunikazio falta, izandako itxaropenak ez betetzea… 30-40 urte inguruko pertsonaiekin hasten ditu ipuinak, eta kontakizunean aurrera egin ahala, adinean gora ere egiten du. Hala, bizitzako ibilbidea islatu nahi izan du. Pertsonaia “miserableak” dira Malagonen liburuko protagonistak. “Ez dut giza espeziaren inguruko ikuspegi oso positiboa. Esango nuke protagonistak gizartearen batez bestekoan kokatu daitezkeela, denok ez gara gustagarriak, ezta perfektuak ere. Egia esan nahiko inperfektuak garela esango nuke”, uste du idazleak. Irakurleak pertsonaiak ulertzen saia daitezen nahiko luke Malagonek. “Nahiz eta ez liratekeen beraiekin maiteminduko edo zerbeza bat hartzera joango, gutxienez pertsonaiek egiten eta pentsatzen dutena ulertzen saiatzea. Nola heldu diren heldu diren lekura, eta zergatik diren horrelakoak. Hori onartzea pertsonaiaren logikaren barruan baitago”.\nLiburuaren azala koloretsua izanagatik ere, bestelako tonua dute kontakizunek. “Agian publizitate engainagarriarengatik salatuko gaituzte, izan ere, kanpoaldea koloretsua den arren, badu kontrastea barruan aurkituko denarekin. Ni ez naiz kontziente umorea dagoenik, baina baditu ironia puntu batzuk;irakurle batek baino gehiagok esan dit umore beltza sumatu duela”.\nSAKONTZEKO BEHARRA Idazteko zaletasuna aspalditik datorkion arren, 2014an argitaratu zuen bere lehen liburua Malagonek, Lasai, ez da ezer gertatzen mikroipuin liburua, hain zuzen. Erosotasunetik atera eta bere buruari gauza ezberdinak eskatuz, erronka berriari heldu dio orain, mikroipuinetatik istorio laburretara jauzi egitea erabaki baitu. “Aldaketa nabarmenena formatua da, baina badaude beste hainbat ere: idazketa mota, tonu pausatuagoa... Eremu zabalagoa ematen du, gauzetan gehiago sakontzeko edo istorioak beste modu batean kontatzeko, garapen handiagoarekin. Mikroipuinetan beste formula bat dago, oso espazio txikian gauza asko sartzea, eta askotan sorpresa gisako elementuekin jokatzea”.\nIdazketa prozesua egin zaio gogorrena idazleari. Igandeetan eserialdi batean idazten zituen mikroipuinak, baina hamar orrialde inguruko kontakizunekin aldatu egiten da kontua. “Askotan gertatzen zitzaidan asteburu batetik bestera ikusten nuela nire burua pantailaren aurrean neure buruari galdezka: ipuin hau zeren ingurukoa zen? Ordura arte idatzitakoa berriro ere irakurri behar izatea, berridaztea… Asko kezkatzen ninduen koherentziak eta gizakiak berezkoak dituen kontraesanetatik haratago, ipuinen logikari kontra egingo zion kontraesanetan erortzeak. Haria jarraitzeko zailtasun handiagoa izan dut”. Aldaketa hau gauzatzeko beste arrazoietako bat zera zen, Malagonek ez zuela irakurleek mikroipuinen idazle gisa sailkatzerik nahi, oso mugatua iruditzen baitzaio. “Niri ipuinak gustatzen zaizkit, narrazio laburren eremuan mugitzen naiz. Agian nahiago dut narrazioen munduan kokatu, horrek eremu zabalagoa hartzen baitu”.\nIdazle baten bigarren liburua omen da lan erabakigarria, eta hau idaztea “zailagoa” suertatu zaiola kontatu du Malagonek. “Oso zorrotza naiz neure buruarekin. Lehenengo liburuan ipuinak argitaratuta zeuden interneten, orduan ikusten nuen gutxi gorabehera jendeari gustatu egiten zitzaizkiola. Istorio luzeago hauetan beldur handiagoa nuen, lehenengoan gauza gehiago barkatzen dizkizute, jendea orokorrean onberagoa da, bigarrenarekin banekien exijentzia maila, nirea zein besteena, igo egingo zela”.\nXabier Mendiguren editorearen hitzetan “kontzientzia onei emandako zaplaztekoak” dira Malagonek idatziak. Umorez hartzen du hori Malagonek: “Egia da nire estiloa nahiko zorrotza dela eta bai bilatzen duela irakurleak hausnartzea eta zerbait gehiago ematea;istorio on bat kontatzen baino gehiago, bazka gehiago ematen saiatzen naiz”.


ortodoxiazale / ortofonista\nortodoxo (orobat orthodoxa g.er., ortodokza g.er. eta ortodokzo g.er.) 1 izond erlijio bateko dogmaren eta dotrinaren araberakoa. (pertsonez mintzatuz)\nAreago, judu ortodoxoen artean sentsualitatea, sexualitatea, guztiz menderatu eta ezabatu beharreko gauza dira. Koro Navarro «Zortzi kontakizun» - Isaac B. Singer - 11. orr.\nNiretzat ez baitzen gutxiago citroëneko neskaren agerraldia, katoliko ortodoxoentzat Ama Birjinarena baino. Joan Mari Irigoien «Odolean neraman» - 73. orr.\nEz du erlijiorik, Jesukristoz trufa egiten du, begirunerik gabe erabiltzen du Jainkoaren izena; ni neu ortodoxoa ez banaiz ere, min egiten dit zein ganoragabea, trufaria eta espirituz zein pobrea den ikusten dudan bakoitzeko. Josu Zabaleta «Anne Franken egunkaria» - Anne Frank - 337. orr.\nAppie Riem ortodoxo samarra da; alproja samarra hau ere. Josu Zabaleta «Anne Franken egunkaria» - Anne Frank - 17. orr.\nBeraz, ez ortodoxo ez gaztelazale izanik, Inkisizioaren atzaparretan erortzeko aukera guztiak zituen. Martin Anso «Elezaharren bidetik» - 76. orr.\n2 (bestelakoez mintzatuz)\nHasidismoak, hala ere, oso harrera ona izan zuen herriarengan, giza alderdi barrukoenei eta berezkoenei ematen baitie lehentasuna, judutasun ortodoxoaren ikuspuntu zurrun eta formalagoek ez bezala. Koro Navarro «Zortzi kontakizun» - Isaac B. Singer - 222. orr.\nEtxeko judaismo ortodoxoa baino nahiago izan zuen anaia Israel Joshua idazleak ireki zuen bideari jarraitu; Dostoievski, Txekhov, Maupassant, Flaubert eta Tolstoi irakurri zituen. Berria - Kultura 2004-07-14\nUsadio ortodoxoaren arabera, gizonezkoek baino ezin dute otoitz hau esan. Koro Navarro «Zortzi kontakizun» - Isaac B. Singer - 223. orr.\n3 zernahi alorretan ortodoxiarekin bat datorrena. (pertsonez mintzatuz)\nBegetariano ortodoxoentzako egokiak diren elikagai asko eta asko gustura dastatu ahal izango ditu haragizaleak aurrerantzean. Edorta Agirre «Baietz okerreko bidea aukeratu! » - 86. orr.\nFilmean, sobietar ortodoxo baten eta Europan erbesteratuta zegoen disidente baten arteko xake partida kontatzen zuen. Berria - Kultura 2004-11-13\nMarxismoaren ezaugarri erlijiosoak azaltzen ditu Schumpeter-ek marxista ortodoxoen jarrerari aurka egiteko. Iñaki Heras «Txanponaren bi aldeak» - 49. orr.\nBaina, liberala izanik, era berean, ez zen liberal ortodoxoa izan. Iñaki Heras «Txanponaren bi aldeak» - 56. orr.\nSeneka, bestalde, moderatua da, eta posibilista: estoiko ortodoxoek ez bezala, ez dio uko egiten diruari, ezta politikatik aldentzeari ere. Markos Zapiain «Errua eta maitasuna» - 137. orr.\n4 (bestelakoez mintzatuz)\nRio de Janeiron zein Johannesburgen ez zen posible izan garapenari buruzko ideia ortodoxoa -hazkunde gisa ulerturiko garapena- gainditzea. Itziar Eizagirre / Amaia Lizarralde «Garapen iraunkorra» - 42. orr.\nGure idazleak izurriari besteko beldurra hartu dio topikoan, ipuin hutsean edo modako arrunkeria ortodoxoan erortzeko aukerari. Patziku Perurena «Trapuan pupua» - 14. orr.\nBerak lortu behar duela neskak orgasmoa izatea eta era ortodoxoan lortu behar duela, hau da, bere zakilarekin. Luis Elberdin «Sexua noiznahi» - 200. orr.\nEkonomia ortodoxoaren arabera. Iñaki Heras «Txanponaren bi aldeak» - 309. orr.\nGobernuek zerga politika ortodoxoak ezarri beharko dituzte. Iñaki Heras «Txanponaren bi aldeak» - 198. orr.\nBohr eta abarrena "interpretazio ortodoxoa" da teoria kuantikoan. Iñaki Segurola «Gaur ere ez du hiltzeko eguraldirik egingo» - 46. orr.\nEgin genezakeela iturri bat (horixe zen aukerarik ortodoxoena, jakina), arbola bat, ibai naharo bat, bidegurutze infinitu bat, hilerri bat, labirinto homeriko bat, edozer gauza. Karlos Linazasoro «Glosolaliak» - 148. orr.\nTrinitate plazan, jazz ortodoxotik kanpo aritzen diren musikariak nagusituko dira. Berria - Kultura 2004-05-01\nAMM bezalako inprobisatzaile erradikalen aldean, ortodoxoagoa da bere proposamena. Berria - Kultura 2006-01-05\nPaper karratu ortodoxo batean, letra maiuskulaz, tinta urdinez. Unai Elorriaga «Van't Hoffen ilea» - 148. orr.\nBurtsaratze ortodoxoaz ez dira fio Googlen. Berria - Ekonomia 2004-05-02\nFormari dagokionez, Linazasorok uko egin dio istorioak modu ortodoxoan kontatzeari. Berria - Kultura 2004-11-24\n5 kristau elizez mintzatuz, XI. mendean Erromatik bereizi ziren Sortaldeko elizen doktrinakoa; eliza horiei dagokiena.\nGrezian Eliza Ortodoxoa nazionala da. Berria - Harian 2005-09-17\nDioniso Trebizondako merkatari bat zen, greziarra sortzez, eta eliza ortodoxoko kristaua, gurasoek hala nahita. Felipe Juaristi «Itzarri nahi ez zuen printzesa» - 104. orr.\nEz Errusiako eliza ortodoxoak, eta ezta Errusiako gizarteak ere, ez zuen begi onez ikusten homosexualitatea. J.M. Olaizola "Txiliku" «Bizitza eredugarriak» - 242. orr.\nHiriburu garrantzizkoa da; bertan bizi dira bai probintziako gobernadorea bai eliza ortodoxo grekoaren barruti hartako artzapezpikua. Karlos Zabala «Mikel Strogoff» - Jules Verne - 117. orr.\nKristau-aroko hogeigarren mendean erromatar legearen zuzeneko oinordekoak Ekialdeko Kristau Eliza Ortodoxo eta Mendebaldeko Kristau Eliza Katolikoaren kanonak ziren. Iñaki Mendiguren «Historiaren azterketa II» - A.J. Toynbee - 70. orr.\nIkuspegi beretik, komunismoa Ekialdeko kristautasun ortodoxoaren ordezko ideologikotzat hartu ahal izango litzateke. Iñaki Mendiguren «Historiaren azterketa II» - A.J. Toynbee - 173. orr.\nBagdadeko Abbastar Kalifaldia piztu egin zen Kairoko Abbastar Kalifaldiaren forman, eta Erromatar Inperioa Mendebaldeko Erromatar Inperio Santuaren eta Kristandade Ortodoxoan Ekialdeko Erromatar Inperioaren forman. Iñaki Mendiguren «Historiaren azterketa II» - A.J. Toynbee - 17. orr.\nProzesu beldugarri horretan sartzen dira greziar nazionalistek 1821ean Morean gutxiengo otomandar musulmana suntsitzea, eta gutxiengo kristau ortodoxo greziarrak 1922an Anatoliatik saldoan egin zuen ihesa. Iñaki Mendiguren «Historiaren azterketa II» - A.J. Toynbee - 183. orr.\nHitza abade ortodoxo batek hartu du. Edorta Jimenez «Europako mugetan barrena» - 171. orr.\nMeskitetan, sinagogetan edota tenplu ortodoxoetan. Berria - Kultura 2006-01-03\nAtzealdean eliza ortodoxo batenak iruditu zitzaizkidan bi dorre kupuladunen silueta-edo ikusten zen, laino artean. Iban Zaldua «Itzalak» - 46. orr.\n6 (izen gisa)\nIsraelgo hiri edo herrietan bizi diren palestinarrek ez dutela arazorik izaten bizilagun juduekin, ortodoxoen guneak ez badira. Berria - Mundua 2004-11-14\nBrahmin ortodoxo familian sortutako emakume bati dagokion bezala, etxeko eginbeharrak nola kudeatu, horixe erabiltzen zuen maiz gogoan. Gotzon Garate «India harrigarria» - 139. orr.\nPrusiako protestante maltzurrak, Errusiako ortodoxo zismatikoak, eta esker txarreko austriar katoliko zitalak. J.M. Olaizola "Txiliku" «Bizitza eredugarriak» - 64. orr.\nGizon ezkontüak ordenatzen ahal diratea, ortodoxoen eta ekialdeko katolikoen artean agitzen den bezala? Herria 2005-07-14\nEkialdeko ortodoxoen jatorrizko kantu liturgikoa a capella da, kantu monosilabikoa eta monodikoa, errezitatibo eta salmodioetan oinarritua. Berria - Kultura 2004-04-08\nBluesarekin lotura ez ortodoxoa duten gaur egungo beste hainbat musikarik ere parte hartu dute zenbait filmetan. Berria - Kultura 2004-01-16\nAspergerrek berak aipatzen zuen "adimen autista", tradizioak eta kulturak ia ukitu gabeko adimen mota, haren ustez: ez-konbentzionala, ez-ortodoxoa, bitxiro "puru" eta originala, benetako adimen sortzailearen kidekoa. Xabier Olarra «Antropologo bat Marten» - Oliver Sacks - 246. orr.\neliza ortodoxo (4); kristau ortodoxo (9)\neliza ortodoxoa (3); gizarte kristau ortodoxoa (3); kristandade ortodoxoa (3); kristau ortodoxoa (14)\neliza ortodoxoak (3); kristandade ortodoxoak (3); kristau ortodoxoak (6)\nekonomia ortodoxoaren (3); eliza ortodoxoaren (4); gizarte kristau ortodoxoaren (3); kristandade ortodoxoaren (18); kristandade ortodoxoaren gorputz (10); kristau ortodoxoaren (11)\nkristau ortodoxoek (7)\nkristau ortodoxoen (8)\nkristau ortodoxotik (3)


Bakailaoa tomate fresko eta barazkiekin | Bizigiro | Berria\n2020ko ekainak 13\n800 g bakailao gezatu.\nBi tomate heldu.\nGatza eta oliba olioa.\n1. Lehenik, bakailaoa konfitatuko dugu. Horretarako, oliba olioa lapiko txiki batean berotzen jarri, erdiraino. Bitartean, bakailoa lau puska handitan banatu.\nAzala gorantz begira dutela, oliotan sartu, eta, su oso motelean, hamabi bat minutuz eduki; oso garrantzitsua da sua motel edukitzea. Horrela, konfitatu egingo dugu.\n2. Gero, sua itzali, eta bakailaoa erretilu batera atera.\n3. Barazkiak puska txikietan moztu. Lapiko batean jarri, eta konfitatzeko erabili dugun oliotik koilarakada batzuk gehitu, eta bertan barazkiak gatz pittin batekin erregosi, hamabost bat minutuz, eta gorde.\n4. Tomate saltsarako, bi tomateei bihotza kendu, eta pusketatan banatu. Bakailaoa konfitatzeko erabili dugun lapikoan, konturatuko gara olioaren azpialdean, konfitatzeko garaian, bakailaoak utzitako salda bat dugula. Beraz, lapiko horretatik oliorik gehiena kendu —beste egun batean entsalada baterako erabil dezakegu—, eta gainerakoa berotzen jarri, eta bertara tomate puskak gehitu. Hamar edo hamabost minutuz irakin ondoren, txinotik pasatu, eta tomate saltsa zaporetsua lortuko dugu.\n5. Tomate saltsa barazkiak dauden lapikora gehitu, eta berotzen ipini. Irakiten hastean, konfitaturiko bakailao puskak gehitu bertan, eta pare bat minutu irakiten eduki. Prest dugu zerbitzatu eta goxo-goxo dastazeko.


Tentsio iturri - Wikipedia, entziklopedia askea.\nTentsio iturri ideal bat: V tentsioa konstante mantenduz, R erresistentzia batentzat I korrontea sortzen du.\nTentsio iturria terminal bi dituen eta tentsio konstantea mantendu dezakeen gailu elektroniko bat da. Tentsio iturri ideal batek tentsio konstantea kargako erresistentziaren balioaren menpekotasunik gabe mantendu dezake. Tentsio iturri erreal batek, baina, ezin dezake mugarik gabeko korrontea eman. Mundu errealeko energia elektriko iturriak, bateria eta sorgailu elektrikoak adibidez, tentsio iturri ideal bat eta inpedantzia gehigarri bat edo gehiagoren konbinazio bategatik ordezkatu daitezke analisi elektrikoa egiterakoan.\nTentsio iturria korronte iturriaren bikotea da.\n1 Tentsio iturri idealak\n2 Tentsio iturrien eta korronte iturrien harteko konparazioa\nTentsio iturri idealak[aldatu | aldatu iturburu kodea]\nTentsio iturri idealaren ikur elektronikoa.\nTentsio iturri kontrolatuaren ikur elektronikoa.\nTentsio iturri ideala terminal bi dituen gailua da, bere terminal bien hartean tentsio konstantea mantentzen duena. Askotan zirkuitu errealen analisia errazteko erabiltzen den abstrakzio bat da. Tentsio iturri ideal batek ematen duen tentsioa, zirkuituko beste edozein aldagairen menpekotasunik gabe adierazi badaiteke, tentsio iturri independientea deitzen da. Alderantziz, tentsio iturri ideal batek ematen duen tentsioa zirkuituko beste tentsio edo korronteren baten araberakoa bada, tentsio iturri kontrolatua edo menpekoa deitzen da. Anplifikadore baten eredu matematikoak menpeko tentsio iturriak barneratzen ditu, hauen magnitudea sarrera seinale batekiko erlazio finko batekin kontrolatzen delarik, adibidez.\nTentsio iturri ideal baten barne erresistentzia zero da; edozein korronte kopuru eman edo xurgatu dezake. Tentsio iturri ideal batetik igaroko den korrontea kanpo zirkuituaren araberakoa da bakarrik. Zirkuitu ireki bati konektatua badago, zero korronte egongo da, eta beraz zero potentzia. Karga-erresistentzia bati konektatua badago, iturriko korrontea infinitura hurbilduko da kargaren erresistentzia zerora hurbiltzen den neurrian —zirkuitu-laburra—. Beraz, tentsio iturri idealak mugarik gabeko korrontea eman dezake.\nTentsio iturri erreal bat ere ez da ideala; denek daukate zero baino haundiagoa den barne erresistentzia, eta batek ere ezin du mugagabeko korronterik eman. Hala ere, zirkuitu linealen analisian, tentsio iturri erreal baten barne erresistentzia kontuan hartzeko, tentsio iturri ideal bat eta zero baino haundiagoa den erresistentzia bat seriean konektatuta erabiltzen dira —Théveninen zirkuitu baliokidea—.\nTentsio iturrien eta korronte iturrien harteko konparazioa[aldatu | aldatu iturburu kodea]\nEnergia elektriko iturri gehienen eredua —hornidura elektrikoa, bateria elektrikoa— hauek tentsio iturritzat hartuta egiten da. Tentsio iturri ideal batek ez du energiarik ematen edo xahutzen zirkuitu ireki bati konektatua dagoenean —hau da, inpedantzia infinitua denean—, baina potentzia eta korrontea infinitura hurbilduko dira kargako erresistentzia zerora hurbildu hala —zirkuitu-laburra—. Honelako gailu teoriko batek zero ohmeko irteera inpedantzia izango luke iturriarekin seriean. Tentsio iturri erreal batek barne erresistentzia eta irteera inpedantzia oso txikiak, baino zero baino haundiagoak ditu: askotan 1 ohm baino asko txikiagoak.\nAlderantziz, korronte eta tentsio iturriak bata bestearekin arazorik gabe konektatu daitezke, eta teknika hau era zabalean erabiltzen da zirkuiterian —adibidez, anplifikadore diferentzial etapetan, eta abar—. Tentsio edo korronte iturri idealik existitzen ez denez —adibide erreal guztiek zero baino handiagoa den barne inpedantzia finitua dute—, edozein korronte iturri barne inpedantzia berdina duen tentsio iturritzat hartu daiteke, eta alderantziz. Tentsio iturri eta korronte iturriak batzutan bata bestearen bikotetzat hartzen dira, eta edozein iturri ez lineal mota batetik beste motara eraldatu daiteke Nortonen teorema edo Théveninen teorema erabiliz.


Gipuzkoako Hitza | Kirola Archives - Page 12 of 14 - Gipuzkoako Hitza\nDenboraldi berezia, oroz gain »\nmartxoak 25 | Albisteak, gipuzkoa, Kirola |\t1300\nDenboraldia bukatzeko partida baten faltan dira Añares Rioja ISBkoak. Emakumeen Lehen Ligan denboraldi gogorra baina gogoangarria egin ostean, bihar, larunbata, IDK Gipuzkoaren aurka jokatuko dute azken neurketa. Matematikoki mailaz jaitsita badira ere, denboraldi hasieran jarritako helburuak bete dituzte ISBkoek. Hala diote Eider Bereziartua (Azpeitia, 1991), Maitane Gurrutxaga (Azpeitia, 1991), Intza Lizarazu (Azkoitia, 1991) eta Irati Etxeberria (Azpeitia, 1992) jokalariek eta Joseba Lizarralde Rubio entrenatzaileak (Azpeitia, 1967).\nLarunbateko neurketarako “izugarrizko gogoarekin” dira, eta irabaziz agurtu nahi dute emakumeen goreneko maila. “Derbia jokatuko dugu, eta irabazteko gogoz gaude. Orain arteko moduan ariko gara, eta ederra litzateke irabaztea; bereziki, donostiarrei irabaztea”, azaldu du Bereziartuak.\nDenboraldi bukaera aldera arte garaipenak arrotz zitzaizkien Añares Riojako neskei. Matematikoki mailaz jaitsi zirenean lortu zituzten, baina, lehen bi garaipenak. Lizarazuk dioenez, “kasualitatea” izan da: “Garaipenak ez dira iritsi mailaz jaitsi eta erlaxatu garelako. Partida denetan presiorik gabe atera gara kantxara”.\nBi garaipen horiek direla eta, emaitza txarren historian ez sartzea lortu dutela diote, barre artean.”Ez zen arraroa izango partida guztiak galtzea, baina ez da hala izan, eta gaitz erdi. Saskibaloiaren historian sartuko ginatekeen denak galduta; izan ere, Emakumeen Lehen Ligan ez dago sekula partidarik irabazi ez duen talderik. Arriskuan ibili ginen, baina ez gara saskibaloiaren historia negatiboan sartu. Hori bai, historia positiboan sar gintezkeen etxeko jokalari gehien dituen taldea izateagatik. Hiru jokalari ez beste guztiak Azpeitikoak eta Azkoitikoak dira, eta ligako talde batzuek, Espainiako jokalari kopuruari eusteagatik, 40 urteko delegatuari egin diote fitxa”, esan du Lizarraldek.\nEmakumeen talderako hiru fitxaketa egin zituen Iraurgi Saskibaloi Taldeak denboraldi hasieran. Lizarazuk dioenez, inoiz ez zuten fitxaketarik egin taldean, baina “oso ondo” moldatu dira taldekide guztiak. “Fitxaketak egiterakoan, saiatu ginen etxeko taldekideen adin inguruko jokalariak aukeratzen; izan ere, 24 urte inguru dituzte taldeko kide denek, eta ez genuen nahi 33 urteko jokalari bat ekartzea taldera”.\nOrain artekoekin alderatuta, denboraldi oso desberdina izan dute ISBkoek. Prestaketak, joko maila eta partidak jokatzeko egindako bidaiak izan dira alde nabarmenenak. “Hasieran, Emakumeen Lehen Ligan jokatuko genuela jakin genuenean, ez genekien partidetan borroka egiteko gai izango ginen. Gustura gaude, borroka egin dugulako eta, azkenean, bi partida irabazi ditugulako. Taldeko kideek ikusi dute borrokatzeko gai direla, eta asko hobetu dira jokoari dagokionez”, esan du Lizarraldek. Jokalariek ere ildo beretik hitz egin dute denboraldiaz, eta, Etxeberriak azaldu duenez, “oso aberasgarria” izan da: “Asko ikasi dugu; beste maila bateko liga da. Erraz esaten da, baina egin egin behar da zazpi orduko bidaia autobusean, jakinda 50 puntuz galduko duzula”.\nGurrutxagak dioenez, lehen mailan jokatzeko aukera izate hutsa “ederra” izan da. Izan ere, berez, Espainiako Bigarren Mailan jokatzea zegokion Iraurgiri, joan den denboraldian mailaz igo zirelako. Zilarrezko mailatik kanpo gelditu zen taldea, izapide guztiak garaiz ez entregatzeagatik. Baina talde batek uko egin zion Emakumeen Lehen Mailan jokatzeari, eta han eman zuten izena Iraurgikoek. Gurrutxagak dioenez, aldaketa handia izan da: “Ikustea iaz non eta nola geunden, eta urtebetean zenbat aldatu diren gauzak: ederra izan da esperientzia”.\nHelburuak ondo baino hobeto bete dituzte Iraurgikoek. Bereziartuak esan duenez, hasierako beldurra ere gainditu dute partidek aurrera egin ahala: “Hasierako kezka zen partidaren bat galduko ote genuen 50 puntuz baino gutxiagoz. Neurketa askotan justu ibili gara, borrokatu gara, eta horrekin ja gustura ginen. Gainera, bi partida irabazi ditugu. Beraz…”.\nLizarraldek azaldu duenez, beste klubetako entrenatzaileek-eta oso ondo hitz egin izan diote gidatzen duen taldeaz. “Esan digute izugarrizko meritua dugula egin dugunagatik, partidak borrokatzeagatik. Bi herri txikitako kideek osatutako taldea gara, etxeko bederatzi jokalarirekin, eta esperientzia handirik gabeko hiru fitxaketarekin aritu gara. Jendeak egin dugun lana goraipatu du”.\nAzpeitiko eta Azkoitiko taldeak zaleak izan ditu bidelagun denboraldi osoan eta, batez ere, etxeko neurketetan. Bereziartuak dioenez, horixe izan da denboraldiko onena: “Ikaragarria izan da kiroldegia bete-bete eginda ikustea, eta egiten genuena egin, beti animatzen aritzea”. Haren arabera, herritarrek berek baino kezka handiagoa zuten partidarik ez zutelako irabazten. “‘Aupa, animo e!, hurrengoa irabaziko duzue-eta’ esaten ziguten kalean, edo inoiz saskibaloi partidarik ikusi ez duenak esan izan digu oso ondo pasatu zuela gure partida ikusten. Horrek asko motibatzen du”.\nLizarralderen arabera, Azpeitiko kiroldegia da proportzioan zale gehien elkartu den kantxa: “Salamancan ere [Espainia] afizio ikaragarria dago, eta Gernikan ere jende asko joaten da, baina… Pentsa, Zamorako [Espainia] Zamaratek Azpeitian jokatu zuenean hango egunkari batean ‘Zamarat bizirik irten da Azpeitiko infernutik‘ idatzi zuten. Han jendea lasai-lasai egoten da partidari begira, eta hemengo giroarekin harritu egin ziren”.\nAñares Rioja ISBko kideek ez dute inoiz ahaztuko Lehen Mailan bizitakoa. Haiek diotenez, maila horretan aritzeko pribilegioa eduki ostean, iaz baino beldur gutxiago dute datorren denboraldian Bigarren Mailan aritzeko.\n“Oraindik egunero egiten dut buelta bat Beotibar pilotalekura” »\nmartxoak 25 | Albisteak, gipuzkoa, Kirola |\t540\nErretiroa hartzen denean, norbere buruaz hitz egitea baino errazagoa izaten da lanaz mintzatzea. Anizeto Lazkanorentzat (Ibarra, 1952), Tolosako Beotibar pilotalekua da hizketagai nagusia. Izan ere, harentzat “dena” izan da frontoi hori. Han…\n“Lasterketa polit bat egiteko aukera dudala iritsi nahi dut Riora” »\notsailak 26 | Albisteak, gipuzkoa, Kirola |\t680\nDuela hamalau urte lehen munduko txapelketan lehiatu zenetik, kiroletik eta kirolerako bizi da Ainhoa Murua triatleta (Zarautz, 1978). Iaz izandako lesio baten zama gainetik kentzeko ahaleginetan, buru-belarri entrenatzen ari da. Abuz…\nKazkabarraren aparra »\notsailak 19 | Albisteak, gipuzkoa, Kirola |\t715\nKazkabarra egin du ia egun osoan, eta euria. Atertu duen arren, hotza ez da desagertu. Astelehen gaua da, 21:30ak pasatxo Donostian, eta Txuri Urdin izotz jauregiaren kanpoan elkartu dira Kazkabarra izotz hockey taldeko neskak. Kaleko hotzetik barruko hotzera doaz. Eguna lanean edo ikasten eman duten arren, gogotsu iritsi dira entrenatzera. Eta ilusioz. Espainiako Ligan hirugarren bukatu dute, eta, gainera, lortu dute denboraldi hasieran ezarritako helburua: Espainiako Kopa jokatzea. Asteburuan lehiatuko dira Valdemoron, Madrilen. Majadahonda izango dute aurkari bihar, ligako bigarren sailkatua. Irabaziz gero, igandean finala jokatuko dute.\nHemezortziko taldearen parte dira Rebeca Ponce (Donostia, 1994), Haizea Solagurenbeaskoa (Donostia, 1989), Claudia Bermejo (Donostia, 1991), Irune Refojos (Donostia, 1994), Erika Hernandez (Errenteria, 1982) eta Ainhoa Oianguren (Aramaio, 1996). Txuri Urdineko kafetegian bildu dira Hitza-rekin, Koldo Saenz eta Alex Lazkano entrenatzaileen esanetara jarri aurretik. Bermejok, lesionatuta egon arren, ez du entrenamendua galdu nahi izan: pistaren kanpoaldetik erreparatuko die kideen mugimenduei.\n“Probatzen duenak errepikatu egiten du”. Guztiak bat datoz. Talde gaztea osatzen dute; gehienek bi edo hiru urte daramatzate Kazkabarran, eta askok etxetik jaso dute afizioa. Beste diziplina batzuetan aritutakoak ere badira: Bermejok patinaje artistikoa egiten zuen, eta belar hockeya Solagurenbeaskoak.\nOrain dela urte gutxira arte, ordea, ez zen erraza nesken talde batean izotz hockeyan aritu ahal izatea, Hernandezek gogoratu duenez: “Ni txikitatik etorri izan naiz Txuri Urdinera. 15 urte nituenean edo, nesken talde bat ateratzen saiatu ginen, baina badirudi inork ez zuela nahi neskek hockeyan jokatzerik. Ahal genuena egiten genuen, babesgarririk gabe, geneuzkan patinekin… Partida bat jokatu genuen, baina horretan geratu zen”. Orain, bi urte daramatza taldean, eta zaharrenetako bat den arren, ez dio adinari begiratzen: ahal duen bitartean jokatzen segituko du.\nJokalari kopuruari dagokionez, “justuko taldea” dute. Bost jokalari eta atezaina aritzen dira izotz pistan, eta, Saenzek azaldu duenez, komeni da partidetan hiru txanda egitea: “Bost jokalari ateratzen dira; minutu batean dena eman, eta nekatzen direnean, beste bost barrura”. Horregatik, gutxienez hamabost kide eduki behar dira; “talde majoa” 22-24 jokalarikoa litzateke.\nIkasten eta lanean dabiltzanez, berandu izan behar du entrenamenduak. “Baina nahiago genuke hain berandu ez balitz”. Astean bi egunetan entrenatzen dira, astelehen eta asteazkenetan. 22:00etan hasten dira, alde fisikoa lantzen: korrika, eskailerak, saltoak, indar ariketak… 23:00etan sartzen dira izotz pistara, eta ordu bata da etxera iristerako. “Batez ere hurrengo egunean kostatzen da, goiz jaiki beharra eta…”, dio Oiangurenek. Halako ordutegiekin taldean jarraitzea konplikatua dela onartu du Hernandezek, jende gaztearentzat, adibidez: “16-17 urterekin, gurasoei esan behar diezu ordu honetan entrenatzera ekartzeko eta 00:30ean berriro bila etortzeko? Zaila da”.\nOrdutegiak ez ezik, entrenamenduak ere ez dira ohiko talde batenak: jokalari batzuk Txuri Urdinen entrenatzen dira, eta Gasteizen beste batzuk. Jone Oianguren, Ainhoaren ahizpa, esaterako, Aramaiotik Gasteizera joaten da entrenatzera —Ainhoa Donostian bizi da—. Beraz, entrenatzeko taldekide gutxi elkartzen dira, ez dute atezainik eta ariketa asko ezin dituzte ondo egin: “Partida iristen da, eta, ai ene, atezainak zenbat espazio hartzen duen! “.\nHorrez gain, kirola bera ere konplikatua dela uste du Poncek: “Ez da futbola bezala, korri egiten duzula. Hemen patinatzen ikasi behar duzu, puck-a kontrolatzen, aldeetara begiratzen… Gogo handirik ez baduzu, utzi egiten duzu”. Teknikari dagokionez, frenatzen jakitea garrantzitsua da Oiangurenentzat, behar denean ahalik eta abiadura handiena hartu ahal izateko. Izotz pistako entrenamenduez gain, Gasteizera joaten da beste hainbat kiderekin, gurpil gainerako patinetan ibiltzera: “Horrek laguntzen gaitu beste ikuspegi bat edukitzen eta teknika hobetzen”.\n“Izotz hockeya kirol garestia da”. Kazkabarra daukate babesle, eta hark egin dizkie elastikoak. Pistaren laguntza ere badute —hori ere ez dute ordaindu behar—. Gainerako guztia, ordea, euren poltsikotik pagatzen dute: jokatzeko behar duten materiala, bidaietako gasolina, hotela, bazkariak… Gazteek herentzian jasotzen dute zaharragoen materiala, Refojosek dioenez: “Zuk zerbait erosten duzu, eta zaharra geratzen zaizunean, hurrengoari uzten diozu. Guri ere hala egiten digute”. Materiala garestia denez, urtebetetzeak eta Gabonak aprobetxatzen dituzte berriak eskatzeko. Eskertuta daude jasotako laguntzarekin: “Asko lagundu digute; entrenatzaileak jokalari ohiak dira, eta ez dute kobratzen…”, dio Bermejok. Jokalariek kobratzeko aukeraz hitz egitean, barre egiten dute: “Neskek ez dute kobratzen, on-onek ere ez. Izatekotan, ikasketak-eta ordaintzen dizkiete, baina kobratu ez”.\nDiru laguntzei dagokienez ere, eskas: “Badaude, baina gutxi”. 400 euroko laguntza bat jaso dute aurten, baina gutxiegi da dituzten gastuetarako. Hernandezek jarri du adibidea: “400 euro horiekin ez dugu pagatzen asteburu honetako hotela ere”.\nDenboraldi honetan Madril eta Bartzelonako taldeak izan dituzte aurkari, eta bidaia batzuk egitea tokatu zaie. “Zorionez”, joaneko eta itzuliko partidak asteburu berean jokatzen dituzte: “Horrela ez dira hainbeste asteburu, eta merkeago ateratzen da”. Ostiral iluntzean ateratzen dira Donostiatik, larunbat arratsaldean jokatzen dute lehen partida, eta igande eguerdian bestea.\nZazpi talde lehiatu dira Espainiako Ligan, irail bukaeratik otsail erdialdera arte. Horien artean, Gipuzkoako bi talde: Kazkabarrarekin batera, CHH Txuri Urdin —zazpigarren bukatu du denboraldia—. Lehenengo laurek jokatuko dute kopa: lehena laugarrenaren kontra (Ice Blue Cats-Steel Acorns Valdemoro), eta bigarrena hirugarrenaren aurka (Majadahonda-Kazkabarra).\nAldeak taldeen artean\nTaldeen mailari dagokionez, ezberdintasunak oso handiak dira taldeen artean, Bermejok dioenez: “Majadahonda taldeak, adibidez, bospasei urte daramatza martxan. Gainera, ez da berdin 10 urterekin hastea edo 20rekin”. Bat dator Ponce: “Orain asko ahaleginduta ere, ezin zara haien mailara iritsi; denbora asko behar duzu horretarako”.\nDena den, Kazkabarrak lehengo urtetik “salto handia” egin duela uste du Oiangurenek. Prestaketak lagundu die horretan, taldeko giroak, eta, Solagurenbeaskoaren ustez, baita partida bakoitzean ikasitakoak ere: “Majadahonda bezalako taldeak pistan kokatzen dira, eta horrek behartzen zaitu zu ere beste modu batera egotera”.\nAraudiak debekatu egiten die borroka egitea; kontaktua, hala ere, egoten da: “Arbitroaren arabera, gehiago edo gutxiago uzten dute. Baina azkenean hockeya da, kontaktua egon behar da”, dio Oiangurenek. Mutilekin konparatuta, neskek ezberdintasun bat dute jantzian: kaskoan xareta eraman behar dute, aurpegia babesteko —mutilek 18 urtetik aurrera ez—. Adingabeek, bai neska eta bai mutilek, lepokoa eraman behar dute.\nAurretik beste kiroletan aritutakoa da Hernandez, eta orain arte ez du aurkitu mutil eta nesken arteko halako harreman onik: “Mutilek askotan esaten zuten: ‘Zu neska zara, eta mutilentzat neskekin jolastea…’. Hemen mutilak dira laguntzera datozen lehenengoak”. Oro har kirol ezezaguna da izotz hockeya, eta nesketan bereziki, jarraitzaile gutxikoa. Solagurenbeaskoak dioenez, tokatu izan zaie Realak Anoetan jokatzea euren partidaren ordutegi paretsuan: “Taberna beterik egoten da Realaren partida aurreko poteoan, eta deskubrimendua hor egiten dute askok”.\nLiga bukatu da, eta Koparekin amaituko da sasoia. Kazkabarrakoek, ordea, ez dute deskantsurik nahi. Entrenatzen jarraituko dute, eta, uda iristean izotz pista kentzen dietenez, gurpil gainean ibiliko dira. Ez dira geldirik egotekoak: abenduaren 25ean entrenatzera joan ziren, baita urtarrilaren 1ean ere. Denboraldi berria iritsi bitartean, adiskidantza partidak eta torneoak jokatzen ariko dira. Eta, oinarrian, orain arte lortutakoari eutsita egingo dute aurrera: “Gure ahaleginari esker gaude gauden lekuan”.\nAmuarrainak, uretan hobeto »\notsailak 12 | gipuzkoa, Gizartea, Kirola |\t565\nArrantza sasoia ofizialki hasteko hilabete eta erdi falta den arren, Agauntza errekan (Lazkao) 40 arrantzale dabiltza, belaunetaraino uretan sartuta, kanabera bota eta amuarrainak atera nahian. Arrantza intentsiboko barrutia da, Araxes eta Leitzaran ibaietako zati banarekin batera Gipuzkoan dauden hiruretatik bat. Urte osoan egin daiteke arrantza, federatuta eta baimen berezia lortuta.\nOtsail hasiera izanagatik —hilaren 6an jokatu zen Lazkao-Agauntza Irekia arrantza lehiaketa—, amuarrain mordoxka dabil ur lasaietan. Negu epelaren ondorioz, Lareoko urtegiaren emari-erregulatzaile funtzioaren laguntzaz eta herriko arrantzaleen zaintzari esker, arrantzarako paradisu bihurtu da Agauntza, 2014ko urritik.\nTrukean, amuarraina harrapatu —salabardoaren laguntzarekin ateratzen dute—, eta atzera uretara itzultzea da prezioa. Hil gabeko arrantza modalitatea egiten delako hiru barrutiotan. Geroz eta arrantzale gehiagok egiten du hala, batez ere gazteen artean.\nBi denboraldiko esperientziarekin gustura daude herriko arrantzaleak. “Urte asko ibili gara barrutia lortzearen atzetik. Iaz Gipuzkoako Federazioak laguntza eman zigun, eta hasteko behintzat aukera eman zigun. Txapelketa batzuk antolatzen ditugu urte osoan”, dio Olain Irizar arrantzale lazkaotarrak.\nAgauntzaren kasuan, Lazkaoko udal barruti ia osoa da arrantza intentsibokoa, Zubierreka industrialdearen paretik Senpere auzora. Araxesen, Urkola presatik Oriako ahoraino da. Leitzaranen kasuan, berriz, Erreka arrain haztegitik Oriako ahoraino.\nArraina hil gabeko arrantza modua sustatzeko, federazioak Aldundiaren Liga txapelketa antolatzen du. Orain arte hiru barrutietan jardunaldi bana izaten zen, baina datorren urterako aldaketa bat sartuko dute: Araxesen eta Agauntzan egun berean izango da arrantzaldia, eta Leitzaranen beste batean. “Horrela arrantzale bikote gehiago sartuko ditugu, 32 bikote. Espainia guztiko jendea etortzen da”, azaldu du Gipuzkoako Arrantza Federazioaren lehendakari Martin Lasak.\nGune horiek ezagutarazteaz eta hil gabeko modua indartzeaz gain, orokorrean arrantzarako zaletasuna bera piztu nahi dute. “Arrantza mundua oso baxu dago, eta bultzada bat emateko asmoarekin ari gara. Lazkaoko festetan neska-mutikoentzat ere txapelketa txiki bat egin genuen iaz, zaletzeko eta arrantza ezagutzeko”, dio Irizarrek.\nErreketako faunari eusten\nArrantza intentsiboko barrutietan urte osoan ibili ahal izateko, federatuta egon beharra dago batetik —segurua sartzen da hor—, eta baimen berezi bat atera behar da bestetik. Internet bidez egin daiteke izapidea, eta 16 urtera artekoei ez diete ezer kobratzen.\nEhizan bezala, arrantzan ere polemika badago harrapakina hil gabe utzi ala ez. Askori pentsaezina egiten zaie amuarraina uretatik atera eta atzera libre utzi behar denik. Barrutiok hil gabekoak direlako kexatzen denik ere bada. Baina Gipuzkoako erreken aberastasun ekologikoa ere jokoan dago. “Usoak kanpotik etortzen dira, baina amuarrainak autoktonoak dira. Ateratzen baldin baditugu, ez da ezer gelditzen. Amuarrainak badaude batzuk, baina oso gutxi, eta etxekoa zaintzen ez badugu…”, dio Irizarrek.\nAmuarrainak ekarri eta errekan botatzen dituzte arrantza elkarteek. ” Diru aldetik, kostu handia dakar”. Hilean, “pare bat aldiz” birpopulatzen dituzte errekak. Uraldiek eragin handia daukate, eta ubarroiek ere amuarrain asko jaten dute. “Errekak txikiak dira, eta presio hori ezin dute mantendu. Mantentze lana egiten dugu, amuarrainak libratzeko garaian”, azaldu du Irizarrek.\nJendea ari da kontzientzia aldatzen. Eta erreken egoera ere azken urteetan “asko hobetu” da.\nOlatuari neurria hartzen »\nurtarrilak 22 | Albisteak, gipuzkoa, Kirola |\t1219\nKontxako Banderan 2008an irten ziren lehendabizikoz emakumeen traineruak, eta ordutik goranzko bidea etengabea izan da. Halere, badira trainerua ezin osatuta bidean gelditu direnak: Zumaia eta Oiartzun, aurten. Arraunlariekin hitz egin du ‘Hitza’-k egoera zein den ezagutzeko.\t- Irakurri gehiago...\nIa 9.000 gipuzkoar, igandean Behobiatik ateratzeko prest »\nazaroak 06 | Albisteak, gipuzkoa, Kirola |\t423\n“Ez da markak hausteko eguna izango”. Iganderako hego haizea iragarrita dagoela eta, mezu hori helarazi du Fortuna elkarteak, Behobia-Donostia lasterketaren antolatzaileak. Beroari aurre egiteko, hidratatzearen garrantziaz ohartarazi die parte hartzaileei. Aurten ere marka hautsi du izena eman duten korrikalari kopuruak: 33.947 lagun, iaz baino 4.000 gehiago. Horien artean, 8.805 gipuzkoarrak izango dira. Gorantz doa emakumezkoen parte hartzea ere: 1999an 859 emakumek egin zuten korrika, eta iganderako 7.703k eman dute izena. Maila handiko lasterketa izatea espero da, azken hamar urteetako irabazleek parte hartuko baitute proban.\nIaz aldaketa batzuk izan ziren ibilbidean, eta aurten ere bide horri eutsi diote. Antolakuntzak egindako inkesta baten arabera, elkarrizketatuen %70 bide berriaren alde agertu dira, eta %8k bakarrik lehenetsi dute ibilbide zaharra. Irteera orduei dagokienez ere, ez da aldaketarik izango: aulkian doazen atletak 09:30ean aterako dira —48k eman dute izena—; patinatzaileak, bost minutu geroago —233—; eta lehenengo korrikalariak 10:00etan irtengo dira. Hemeretzi txandatan mailakatuta aterako dira Behobiatik; azkenak, 11:35ean.\nHazten eta hazten doan lasterketa da Behobia-Donostia. Lehen urtean, 1979an, 1.021 lagunek parte hartu zuten, eta geroztik urtero igotzen joan da kopurua. Azken zazpi urteetan ia bikoiztu egin da: 2008an 18.000 lagun baino gehiago izan ziren. Parte hartzaileen jatorriari dagokionez, gipuzkoarren atzetik katalanak izango dira gehiengoa (5.400). Bizkaitik 2.780 korrikalarik eman dute izena, Nafarroatik 2.512k eta Arabatik 1.049k.\nBehobia-Donostiaren aurretik, haurren eta gazteen txanda izango da. Bihar Behobia Txikia izango da, 15:00etan, Anoetako miniestadioan. Ia 3.000 haurrek eman dute izena. Behobia Gaztean, berriz, 14 eta 18 urte bitarteko 220 korrikalarik parte hartuko dute —igandean, 09:30ean, Herrerako biribilgunetik—.\nBaten afizioa, bestearen ofizioa »\nurriak 23 | Albisteak, gipuzkoa, Gizartea, Kirola, Kultura |\t1471\nFamilia berean bertsoa eta pilota guztiz uztartuta dauzkate Artola anaiek. Bertsolaria da Mikel Artola (Alegia, 1989), eta Gipuzkoako Bertsozale Elkartean egiten du lan; Iñaki Artola (Alegia, 1994), berriz, pilotari profesionala da. Batak afizio du bestearen ofizioa.\nEgun txapelketetan murgilduta daude, biak final-laurdenetan: Mikel, Gipuzkoako Bertsolari Txapelketan; Iñaki, Lehen Mailako Lau t’erdiko Pilota Txapelketan. Iñakik ez du ondo hasi final-laurdenetako ligaxka, orain astebete Jokin Altuna lagun amezketarraren aurka 22-14 galdu baitzuen. Gaur Bengoetxearen aurka du bigarren partida, Tolosako Beotibar pilotalekuan: “Galtzen hasi gara, baina oraindik beste bi partida ditugu. Bengoetxearena ere zaila ikusten dut; pilotari handia da”.\nMikelek, berriz, txapelketa “gorabeheratsu” doala dio. Gipuzkoa Bertsotan sailkapen fasea erraz pasatu zuen, baina gero justu-justu igaro da final-laurdenetara —bera izan da azken sailkatua—. “Ez dut uste saio txarra egin nuenik, baina puntuz larri-larri, eta azkeneko unera arte zain egon behar izan nuen pasatu nintzela jakiteko. Baina aurretik egin duzunak ez duenez zerikusirik, orain final-laurdenetarako prestatzen ari naiz”. Haren helburua txapelketa ondo prestatzea eta lehen saioa ondo egitea zen: “Behin pasatu garela, gure helburua beteta dago. Harituz bertso taldeko lau gaude final-laurdenetan. Polita izango litzateke norbait deskuidatu eta pasatzea, eta Tolosako finalerdian aritzea”. Eskoriatzan du final-laurdenetako saioa, azaroaren 8an.\nAfizioak partekatu dituzte, gero bakoitzak ofiziorako bere bidea hartu badu ere. Halere, elkarrekin topo egiten dute, batez ere pilotan, Mikel Iñakiren botilero moduan aritzen baita txapelketetan. “Bera izan da txikitatik pilotan gehien ezagutu izan nauena, eta nirekin gehien ibili dena”, dio Iñakik. Iazko ekainean profesionaletara jauzia egin zuenetik, anaiarekin jarraitu du: “Galdetu zidan ea berarekin jarraitu nahi nuen, eta nik baietz erantzun nion. Orain arte gauzak nahiko ondo ateratzen ari zaizkigu, eta ondo sentitzen naiz berarekin. Beti pentsatu izan dut ustez pilotaz gehiena dakiena baino hobe dela zu ondo ezagutzen zaituen botileroa izatea: ez bakarrik pilotan dituzun gaitasunak jakiteko, baita buru aldetik zer joera dituzun ere. Eta horretan gehiena Mikelek daki”.\nEgia esateko askatasuna\nBeren arteko harreman horrek ez du esan nahi haserretzen ez direnik. “Tarteka partidetan izaten ditugu gure haserreak”, dio Mikelek. Anaiaren botilero denean “gehiago sufritzen” du: “Askoz gertuagotik bizi duzu, eta kanpora esaten ez diren gauza asko bion artean geratzen dira. Txikitatik ezagutzen dudanez, badakit zertan hobetu duen eta zertan ez, eta, egia esateko, askatasun handiagoa dut. Beti sinistu izan dut harengan, nik uste berak bere buruarengan baino gehiago. Horrek ere bultzatzeko balio du”. Iñakik gauzak esatea exijitzen dio anaiari: “Nahi duzuna da akatsak ikusten badizkizu esatea, nahiz eta jakin zuri ez zaizula gustatuko hori entzutea. Mikelek pentsatzen duena esaten dit, eta orain arte nigan gehien sinistu duena bera izan da”.\nIa partida guztien jarraipena egiten dio Mikelek, zuzenean ez bada , telebistatik. Ez dira, baina, denbora guztian pilotaz hitz egiten aritzen. “Askotan partida batera autoan joaten garenean, filosofiaz hitz egiten dugu, Iñaki unibertsitatean ikasten ari denaz, eta gure eztabaidak izaten ditugu”, ekarri du gogora Mikelek.\nIñakik ez dio Mikeli jarraitu bere bertsolari ibilbidean, Mikelek Iñakiri pilotan adina. “Txapelketako saioak dituenean bai, herrian eta inguruan egin dituenean ere bai, baina bestela beste herri askotara joan denean, ez naiz berarekin hainbeste ibili”. Bertso saioetarako prestatzeko Iñakik ere tarteka laguntzen dio. “Gaiak jartzen, eta parte hartzen ere bai”, dio Mikelek. Autoan joaten direnean bertsotan ere aritzen dira; azkena, sanmateoetako torneorako bidaian, Logroñorako joan-etorrikoan.\nElkarrekin egon bai, baina elkarren aurka ez dira lehiatu pilotan. “Konturatzerako, berak niri erraz irabazteari utzi, eta ni berari erraz irabazten hasi nintzen”, esan du Iñakik. Herriartekoan aritu izan dira biak, Alegia ordezkatzen. “Herriarteko batean izan zen aukera bakarra Iñaki nire botilero aritu zela. Lau tanto bakarrik egin genituen…”, gaineratu du Mikelek, bere anaiaren barrea eraginez.\nBertsotan, berriz, behin parte hartu zuten elkarrekin, txapelketa batean. Harituz-ek antolatu zuen Tolosaldeko bertso txapelketa egin zenean, herriartekoan, Alegia ordezkatuz. Lehen kanporaketa gainditu zuten. “Herriko bertsolarien saioa egiten da festetan eta hor ere parte hartu izan du”, esan du Mikelek, eta gaineratu: “Beti esaten diot bertsoarekin lotura izatea ez dela txarra. Kirolaz aparteko kontu batzuekin harremanetan irautea ez da txarra”.\nPilotan eskuratu dituen lorpenak galdetzerakoan, Iñakik berehala dio iaz lortutako bigarren mailako lau t’erdiko txapela izan dela nagusiena. Anaiak, baina, bestelako iritzia du: “Lehen mailako binakako finalerdietara iristea”. Iñakik arrazoia eman dio gero: “Txapela janzteak ilusio handia egiten du, baina lorpen moduan, lehen mailakoa jarri behar da aurretik”.\nOrain ere lehen mailan lau t’erdiko final-laurdenak jokatzea lorpen handia dela dio Mikelek. Ilusio berezia egiten die ligaxkan Olaizolaren aurka jokatzeak. Horrek ere botilero anaia du, Asier. “Txikitan pilota partidak ikustera joaten ginenean, nik Barriolaren kamiseta nuen eta Mikelek Olaizolarena. Orain ni kantxan eta bera aulkian, Olaizola anaien aurka ariko gara”. Eta Mikelek: “Bai kantxan eta bai aulkian uste dut desabantaila pixka bat dugula…”.\nOsinalde sariketa irabaztea du Mikelek bertsolaritzan lortutakoen artean. “Guretzako bere garaian Osinalde bazen erakartzen gintuen sariketa bat, eta horrek ikaragarrizko ilusioa egin zigun”. Lorpen zerrendari begiratuz gero, handiena aurtengo Gipuzkoako Bertsolari Txapelketan final-laurdenetara pasatzea dela esan du. “Baina bertsotan egin dudan gauzarik politena eta gehiena ase nauena bertsolari onenekin aritzea izan da: [Andoni] Egaña, Amets [Arzallus] edota Maialenekin [Lujanbio], esaterako… Eta ilusio handia egin zidan Joxe Agirrerekin kantatzeak ere. Orain dela urte batzuk esanez gero, ez genuen sinistuko”. Beste une berezi bat ere aipatu du Mikelek: Altzoko festetako bertso saioa. “Inguruko garrantzitsuena iruditu izan zaigu beti. Aurten han kantatzeko aukera eman ziguten, eta hori eginda, dagoeneko lasai geratzeko moduan nintzela esan nuen”.\nTartean anaia dagoela ditu Iñakik pilotarekin bere lehen oroitzapenak: “Igande goizetan joaten ginen biok aitarekin Orendaingo frontoira, edo Alegiakora, edo Abaltzisketara… Horretaz ondo oroitzen naiz, eta baita Kalebeherako frontoian irabazi nuela nire lehen txapela”.\nBi oroitzapen mota etorri zaizkio Mikeli bertsolaritzaren inguruan. “Gure aitonak, aitan aldekoak, bazekizkien bertsoak buruz, eta batzuk kantatzen zizkigun. Bestalde, gogoan dut Hitzetik hortzera ematen zutela igande eguerdian eta nola horri begira egoten ginen. Eta nola etxekoentzat bertsolariak norbait garrantzitsuak ziren, eta haiei entzuteko isilik egon behar ginen. Beste oroitzapena kantatzen hasi ginenekoa da: parrandan hasi ginenean-eta, lagun batzuk elkartzen ginen, bertsozale amorratuak, eta bertsotan aritzen ginen, hankamotzak, hankaluzeak eta potoak eginez”.\nBestearen ezaugarriren bat norberaren ofiziorako hartuko lukete. “Pilotan aritzen zenean tenple ona zuen eta erabakiak hartzen zituenean, azkar hartzen zituen”, esan du Iñakik. “Nik bertsoak josteko bere gaitasuna hartuko nuke”, dio Mikelek bere aldetik: “Okerrena errimarekin ibiltzen naiz, eta oinak ekartzeko garaian. Berak, hain gutxi arituta ere, askotan hitz egokiagoak ekartzen ditu eta horrek inbidia pixka bat ematen dit. Izaera aldetik, frontoitik kanpora pilota eta horren zakuan sartzen den guztia hartzeko modua”.\nIñakik ondo hartzen du famaren kontua. “Azkenaldian ari naiz bizitzen ezaguna izatea zer den. Batzuetan pisua da, edozein lekutara joan arren ezin duzulako pilotari jantzia kendu. Baina ondo daramat, eta gustatzen zait kalean pilotari moduan ezagutzea”. Mikelek bertsolaritzan ez du hori ezagutzen: “Nire gertatu zaidan aldaketa, anaia ezaguna egin denean izan da. Izenaren beharrik ez daukat, orain Artola pilotariaren anaia bihurtu naiz”.\nEtxean bertsolaritza eta pilota asko bizi dute. “Gurasoak, gu aritzetik aparte, oso zaleak dira”, esan du Iñakik. “Aitak frontoi asko zapaldu ditu, bai Mikelekin eta bai nirekin ere, eta orain ere ia beti joaten da nire partidetara. Ama gutxixeago, nerbioekin-eta okerrago pasatzen du eta etxetik bizitzen ditu”. Mikelek dioenez, gurasoek utzi diete bidea egiten beraiei iruditu zaien moduan: “Meritu handia izan dute noraino sartu jakiteko, noraino baldintzatu pilotaren eta bertsolaritzaren gure bidea. Datorrena hartuz, gure martxan utzi digute. Eta horregatik uste dut gusturago egiten dugula ere”.\nBakoitzak hartu duen bidea irudikatzeko badute pasadizo bat. Azkoitira joan ziren herriarteko pilota txapelketa jokatzera, bakoitza bere mailan, eta Iñakik egun berean eskolarteko bertso txapelketa zuen, Azkoitian bertan. “Bertso saioa bukatu ondoren, Iñakiri ‘hi pilotan aritzen haiz,ezta?’ esan zioten, eta pilota partidak bukatu ondoren, niri ‘hi bertsotan aritzen haiz, ezta?’ esan zidaten”, gogoan du Mikelek. “Garbi geratu zen bakoitzaren eremua zein zen”.\nSakabanaketa amaitzeko, indarrak batzeko eskatu dute herri kirolariek »\nurriak 16 | Albisteak, gipuzkoa, Kirola, Politika |\t561\nAiztondo bailara osatzen duten sei herriak txandakatzen doaz urtero, eta, aurtengoan, Villabonak hartuko du Aiztondora Eguna. Bihar izango da, eta egitarauari begiratu bat ematearekin, nabaria da herri kirolak izango direla protagonista. Izan ere, “eu…\nirailak 18 | Albisteak, Gizartea, Kirola |\t553


Euskal Herriko Nordic Walking sarera batu da Izurtza lau ibilbiderekin - Izurtza - Anboto.org\nAnboto 2020-08-13 12:59\nHerriko aparkalekuaren ondoan ibilbide guztien gaineko informazioa jasotzen duen panela jarri dute.\nHerriguneetatik asko urrundu barik, oinezean ariketa egin eta inguruko paisaiekin eta aberastun kultural zein historikoekin gozatzeko aukera eskaintzen dute Nordic Walking ibilbideek. Euskal Herriko sareak 35 zentro ditu eta euretako bat egunotan inauguratu duten Izurtzakoa da.\nLau ibilbide zirkularrek osatzen dute. Laburrenak kilometro bi ditu eta luzeenak ia bederatzi. Ibilbide bakoitza kolore batekin seinaleztatu dute eta koloreek zailtasun maila adierazten dute. Ibilbide denak herrigunean hasi eta amaitzen dira.\nUrte bian egindako lanaren ondorioa da. "Izurtza herrigunea zeharkatzen duen errepidetik ikusten dena baino askoz gehiago da eta gure herriko aberastuna ezagutara ematea izan dugu helburu", adierazi du Lorea Muñoz alkateak. Gainera, ekimena une aproposean abiatu dela uste du, "konfinamenduaren ostean gero eta jende gehiago dabilelako oinez".\nHerriko aparkalekuan informazio panel bat jarri dute. Eskuorriak ere atera dituzte eta udaletxean zein Durangoko Turismo Bulegoan eskuratu daitezke.\nEtorkizunean ibilbideetako tokirik esanguratsuenetan informazio panel gehiago jartzeko asmoa dute eta horretarako Gerediaga Elkartearekin elkarlanean dabiltza.\nUdalak Eusko Jaurlaritzaren laguntza izan du proiektua aurrera eramateko.\nDenetan laburrena eta errezena da, ia bi kilometrorekin, eta Elizalde ingurutik ibiliko dira ibiltariak.\nLau kilometro pasatxoko ibilbidea da eta ordu eta laurden inguruan egin daiteke. Besteak beste Etxano auzotik igarotzen da.\nSei kilometroko ibilbidean zehar Lexartzadorretik eta Goikopalaziotik ibiliko dira, besteak beste, ibilbide hau aukeratzen dutenak.\nNeberondotik zeharreko ibilbide hau denetan luzeena eta exigenteena da 8.8 kilometrorekin.


Israelek preso palestinar bat askatuko du 141 eguneko gose-grebaren ostean\nHisham Abu Hawash preso palestinarrak 2020ko urritik darama Israelek inposatutako atxiloketa administratiboan. 141 eguneko gose-greba ostean, Israelek ez du gehiago luzatuko bere atxiloketa; otsailaren 26an askatuko dute.\nPertsonak protestan, Abu Hawash eta beste preso palestinarren askatasuna eskatzeko. Argazkia: EFE\n136 egun bete ditu gose-greban preso palestinar batek, egoera kritikoan\nHisham Abu Hawash preso palestinarrak atzo utzi zuen bertan behera duela 141 egun hasi zuen gose-greba, Israelek inposatutako atxiloketa administratiboa salatzeko. Joan den abenduan egoera kritikoan sartu zen. Ospitale batera eraman zuten, preso jarraitu arren. Azkenean, Israelek erabaki du Abu Hawash aske uztea otsailaren 26an.\nHalako atxiloketen politikak, nazioarteko gizarteak zabal gaitzesten duena, palestinarrak atxilotzea ahalbidetzen du, kargurik edo epaiketarik gabe. Hiru eta sei hilabete arteko epean berritu daitezke, presoen abokatuek ere aztertu ezin dituzten probak aurkeztuta.\nAbu Hawash 2020ko urriaren 27an atxilotu zuten, eta atxilotzeko hiru agindu jaso zituen, sei hilabetekoa bakoitza. Azkenean, Jawad Boulosek, preso palestinarraren abokatuak, adierazi du Israelek ez duela atxiloketa otsailaz haratago luzatuko.\nPreso batzuen askatasuna\nAtxilotu palestinarrek gose-grebak egitera jo ohi dute atxiloketa administratiboaren politikaren aurka egiteko. Atxiloketa mota hau ez dator bat Nazioarteko Zuzenbidearekin. 2021eko hasieratik, 60 presok egin dute gose-greba, eta Israelek aske uztea lortu dute hainbatek.\nKayed al Fasfus preso palestinarra abenduaren 4an utzi zuten aske, 131 eguneko gose-greba egin ostean. Halaber, Loai al Ashqarek ere amaitutzat jo zuen gose-greba hasi eta 49 egunera, Israelgo agintariekin askatasuna hitzartu ostean. 113 egun preso eman ostean, Miqdad Qawasmeh presoak ere gose-greba amaitu zuen azaroan, otsailean askatuko dutela jakin ostean.\nGaur egun, Israelek 500 palestinar ditu atxiloketa administratiboan. Guztira, 4.600 palestinar ditu preso Israelek.


Auzitegi Gorenaren epai garrantzitsuak ordaindutako baimenen zenbaketaren hasiera irauli egin du. Orain arte, salbuespenak salbuespen, zenbaketa baimena sortzen zuen gertaeraren osteko lehen egunean hasten zen.\nHala ere, duela gutxiko Asociación de Contact Center Españolaren aurkako Auzitegi Gorenaren 145/2018 epaiak zera argitzen du: Call Center-en hitzarmeneko 28.1 artikuluko ezkontza, seme-alaben jaiotza eta senideen heriotzaren ondoriozko baimenen kasuetan, baimena sortzen duen gertaera laneguna ez bada hurrengo lanegunetik aurrera zenbatu beharko da.\nCNTn, nahiz eta kasu konkretu bat jorratu, ematen diren interpretazio-irizpideak epaian aipatzen ez diren (baina beste hitzarmenetan agertzen diren) beste baimenetan ezartzeko estrapolatu eta argudio gisa erabili daitezkeela uste dugu. Horrela, atsedenaren eta norberaren bizitza, familia eta lana uztartzeko oinarrizko eskubidearen defentsan babes hobea lortuz.\nOndorioz, sail sindikalei, Ekintza Sindikalaren Idazkaritza eta Aholkularitza Juridikoekin koordinatuta, hemen esandakoa enpresei jakinaraztea gomendatzen diegu. Gure aldarrikapena lantokian betetzeko eskaera idatziz helaraziz eta, enpresek ez ikusiarena eginez gero, eskubide hau onartzen ez den kasuetan dagokion ibilbide juridikoari ekin.


Nafarroako 1.500 ikasle baino gehiago konfinatuta daude | Gizartea | Berria\nNafarroako 1.500 ikasle baino gehiago konfinatuta daude\nHaur Hezkuntzan eta Lehen Hezkuntzan izandako gorabeheren berri eman du gobernuak, eta jakinarazi du ikasleen %2,4 daudela etxean, ikaskideren batek positibo emanda. 36 eskolatan daude positiboak.\nIkasgela bat, hutsik. Artxiboko irudia./ Jon Urbe/Foku Tamaina handiagoan ikusi\nEskolako lehenbiziko asteek berretsi dute ikasturtea erabat ezohikoa izango dela: joan den astetik, tantaka ugaritu dira itxitako ikasgelak eta eskolak; ikasleren edo irakasleren batek PCR proban positibo emanda itxi dituzte. Nafarroako Gobernuak egunotako balantzea egin du: Haur Hezkuntza eta Lehen Hezkuntza soilik hartuta, 1.500 ikasle baino gehiago daude konfinatuta etxean. 61.000 ikasle daude bi irakastaldi horietan, eta, beraz, portzentajean, %2,4 dira konfinatuak. Haur Hezkuntzako eta Lehen Hezkuntzako 36 ikastetxetan dituzte horrelako gorabeherak.\nGobernuak Nafarroako datuak jakinarazi ditu, baina gainerako herrialdeetan ere gisa bereko arazoak dituzte ikastetxeetan. Eusko Jaurlaritzak, adibidez, joan den ostiralean jakinarazi zuen Arabako, Bizkaiko eta Gipuzkoako 30 bat ikastetxetan izan direla positiboak. Jokin Bildarratz Hezkuntza sailburuak eman zuen datu hori. Gogoan izatekoa da ikasturtea hasi zenetik lau ikastetxe itxi dituztela Jaurlaritzaren baimenarekin: Gasteizko Katagorri haur eskola, Zaldibarko eskola, Amezketakoa eta Mungiako Bendates ikastetxea.\nIpar Euskal Herriko datu zehatzik ere ez da, baina egunez egun eman dute itxiera gehiagoren berri. Kasu batzuetan osorik itxi dituzte —adibidez, Angeluko haurtzaindegi bat eta Baionako beste bat, eta Donibane Lohizuneko Oihana ikastolako ama eskola, Biriatuko ikastola, eta Larresoroko eta Larraineko eskolak—; beste batzuetan, berriz, ikasgela jakin batzuk —adibidez, Hendaian eta Basusarrin—.\nBildarratz Jaurlaritzako sailburuak ohartarazi du gorabehera horiek etengabeak izango direla: «Aste batean gela bat itxiko da, eta hurrengoan, beste bat». Nabarmendu du «unean uneko jarraipena» egingo diotela, eta aurrez aurreko eskolei eustea izango dela lehentasuna. Lasaitasuna eskatu du, beraz. Ohartarazi du, gainera, bost kasutik lautan helduek kutsatu dituztela umeak: alegia, kasurik gehienetan kutsatzeak ez direla umeen artekoak izan.


Kepa Junkerak eta Sorginak-ek zabalduko dute Getxoko Nazioarteko Folk Jaialdiak - Nontzeberri\nMaskulinitatea eraikitzeko eta transmititzeko moduez\nZaitegi Saria, Olga Tokarczuk eta Peter Handke idazleen lanak itzultzeko\nNagore Legarretak “Suzko irudiak” erakusketa paratuko du Zumarragan\nPolitikoa da maitasuna ere?\nArrasaten, GBTXko lehen finalaurrekoa\n“Txiki zikloa” antzerki proposamenak asteburuan, Iruñeko Baluarten\n“Azken alabak”, industria aztarnak erakusgai\nHasiera/MUSIKA/Kepa Junkerak eta Sorginak-ek zabalduko dute Getxoko Nazioarteko Folk Jaialdiak\nKepa Junkerak eta Sorginak-ek zabalduko dute Getxoko Nazioarteko Folk Jaialdiak\nGaur hasiko da Nazioarteko Folk Jaialdiaren 32. edizioa Kepa Junkerak eta Sorginak-ek aurkeztuko duten Maletak ikuskizunarekin. Junkerak estreinakoz aurkeztuko du egitasmo berria, eta zenbait gonbidaturen laguntza ere izango du oholtzan.\nJaialdiak irailaren 4ra arte iraungo du. Hala, bihar, The Old Timey String Band folk talde iparramerikarrak eta Lúnasa talde irlandarrak joko dute.\nLarunbatean, halaber, Boli Kostako Tiken Jah Fakoly artistak reggae erritmoak zabalduko ditu, eta igandean, Xabi Aburruzaga arituko da, zeinak Keltik izenburuko lan berria aurkeztuzko duen.\nKontzertu nagusiez gainera, bestelako emanaldi txikiagoak ere izango dira. Antolatzaileek jakinarazi dutenez, “Entre Orillas taldearen soinu hispaniar-kubatarra, Olga Cerpa eta Mestisay-ren erritmo atlantikoak, Anxo Lorenzoren folk galiziar berria eta Elida Almeidaren ahots magikoa”.\nAmaitzeko, gogoratu bestelako jarduerak ere izango direla, ohi den bezala: “Espazio Solidarioa, Munduko Artisautzen Merkatua, Munduko Terraza eta haren gastronomi eskaintza koloretsua”.\nInformazio gehiago: getxo.eus.\nUdan, Nontzeberri paradisuan\n“Ernest Hemingway bizitza bat bi aurpegi ezberdin” hizketaldi literarioa Donostian\nGaur berriro dena eta gaur dena berriro https://t.co/qtP7s9W8NU @icabizkaia https://t.co/YclnlhomcW\nXabi Aburruzagak trikiti-soinu klasikoa eta modernitatea uztartu ditu, “Bost” disko berrian https://t.co/VV5A9JdNVi… https://t.co/ClUpn9Z2l3\nMaskulinitatea eraikitzeko eta transmititzeko moduez https://t.co/2SgEnlR5r7 @elkar https://t.co/Nl4VARet6z


Zazpi lagun atxilotu dituzte asteburuan Bilbon eta Arrasaten izandako istiluetan | Gizartea | Berria\nZazpi lagun atxilotu dituzte asteburuan Bilbon eta Arrasaten izandako istiluetan\nAtxilotuetako bi aske utzi dituzte, baina gainerako bostek epailearen aurretik igaro beharko dute. Arrasaten bost zaborrontzi erre zituzten, eta Gasteizen, Donostian eta Eibarren ere izan dira istiluak.\nBilboko Udaltzainak zaborrontziak bere lekuan jartzen, herenegun. Javier Zorrilla / EFE Tamaina handiagoan ikusi\n2020ko azaroak 1 09:27\nZeresana ematen ari dira aste honetan alarma egoeraren aurka egiten ari diren protestak. Larunbat gauean, Bilbon eta Arrasaten (Gipuzkoa), Ertzaintzak zazpi lagun atxilotu zituen protesta horietan sortutako istiluak tarteko, eta atxilotuta egongo dira, gutxienez, epailearen eskuetara pasatu arte, Eusko Jaurlaritzako Segurtasun Sailak jakinarazi duenez.\nBilbon, Indautxuko plazaren inguruan bildu zen jendea. Ez zuten deialdiren berri eman ofizialki, baina sare sozialen bidez antolatu zen kontzentrazioa. Lau lagun han atxilotu zituzten, eta beste hiru Arrasaten. Han, bost zaborrontzi erre zituzten.\nGasteizen, Donostian eta Eibarren (Gipuzkoa) ere erre dituzte zaborrontziak, Ertzaintzaren arabera. Gasteizen ehun lagun inguru bildu ziren, eta harriak jaurti zituzten hiriaren erdialdeko hainbat erakusleiho eta eraikinen aurka. Pintaketa batzuk ere egin zituzten, baina ez zuten inor atxilotu.\nJuan Mari Aburto Bilboko alkateak hitz egin du gertakariez. Haren arabera, istiluak sortu dituztenek ez dute besteekiko elkartasunik, eta arduragabeak dira: «Osasunaren eta guztion ongizatearen aurka ari dira. Direnak direla ere, beti izango gaituzte parean», adierazi du bere Twitter kontuan. Jarrera bera hartu du Gorka Urtaran Gasteizko alkateak, eta gaitzetsi egin ditu bart gaueko ekintzak.\nUrkulluren arabera, «terroristak»\nBilbon, ostegunean hasi ziren istiluak. Dozenaka herritarrek protesta egin zuten koronabirusari aurre egiteko hartutako neurrien kontra, eta hogei edukiontzi inguru erre zituzten, Eusko Jaurlaritzako Segurtasun Sailak jakinarazi zuenez. Ertzaintzak sei lagun atxilotu zituen, eta azaldu zuten horietako gehienek aurrekariak dituztela; egun bereko iluntzerako, aske ziren. Iñigo Urkullu Eusko Jaurlaritzako lehendakariak «terroristatzat» jo zituen istiluak: «Terrorismoa da. Erabat gaitzesten ditut atzoko [osteguneko] gertaerak. Terrorismoa ere bada herritarren ongizateari eta osasunari eraso egitea».


Carlos Zapirain, dantza irakaslea: “Urtero Inauterietan desberdina izango den zerbait egiten ahalegintzen gara” – Irunero\nPosted on 2020(e)ko otsailak 20 by Irunero\nIrungo Carlos Zapirain Dantza Akademiak 26 urte daramatza Irungo Inauterietako desfilean parte hartzen. Carlos Zapirain irakasleak duela 30 urte ireki zuen bere dantza akademia Irunen eta handik denbora gutxira hiriko Inauterietako ospakizunera batu ziren. Aurten, 85 bikingo gerlarik hiriko kaleak musika eta dantzaz beteko dituzte.\nLan handia eskatzen du Irungo Inauterietako desfilean parte hartzeak?\nBai, izan ere, iraila inguruan hasten gara lehen prestaketa lanekin eta Inauteriak iritsi arte etengabe gauzak lotzen gabiltza.\nZeintzuk dira lehen prestaketak?\nGarrantzitsuena gaia lehenbailen erabakitzea da. Hortik aurrera, hautatutako gairako egokiak izan daitezkeen musikak bilatu eta koreografiak ere nik prestatzen ditut. Hala ere, jantziak eskatu, karroza prestatu eta beste zereginak aurrera ateratzen laguntzen nauten lagun taldea dut inguruan.\nZertan oinarritzen zarete gaia aukera-tzeko momentuan?\nInauterietan urte asko daramatzagun arren, orain arte egin ez dugun gairen bat topatzen dugu beti. Iñaki Cienfuegos eta ni gai posibleak bilatzeko elkartzen gara beti. Aukeratutako gaia musikaren bitartez gure dantzetara egokitzen dugu.\nZuen akademiaren kasuan Inauterietan dantzak garrantzi handia du, ezta?\nBai, gaiarekin bat egiten duten musika eta koreografiak bilatzen saiatzen gara. Aurten bikingoen gaiarekin borroka ukitua ematen saiatuko gara, nahiz eta gure estilotik aldendu.\nInauterietako dantzak prestatzeko entsegu berezirik egiten duzute?\nIgandeetan egiten ditugu Inauterietako entseguak. Azaro inguruan hasten gara entsegu berezi horiekin eta Inauteriak iritsi arte igandero biltzen gara.\nEgun gutxi gelditzen direnez 2020. urteko Inauterietarako, dena prest duzue?\nDantzarien makillajea adostea eta buruan eramango dugun kaskoa nola heldu dezakegun asmatzea, horiek dira momentu honetan lotu gabe dauzkagun gauza bakarrak. Karroza eta gainontzeko gauza guztiak prest dauzkagu.\nNondik eskuratzen dituzue mozorroak?\nIñaki Cienfuegos arduratzen da internet bidez mozorro egokiak bilatzeaz. Aurten Espainiako dendetan erosi dugu dena, baina, beste urte batzuetan Estatu Batuetan, Erresuma Batuan edo Frantzian erosi izan ditugu jantziak. Izan ere, ez da lan erraza dantzari guztientzako egokiak izango diren neurrietako mozorroak topatzea.\nDantzari guztiak zuen akademiako ikasleak dira?\nBai, izan ere, Inauterietan gurekin dantzatu ahal izateko oinarrizko maila bat izatea ezinbestekoa delako. Hain zuzen ere, eskolan urte bakarra daraman jendearentzako ere zaila izaten da oinarrizko ezagutza horiek denbora gutxian bereganatzea.\nDesfile barnetik publiko irundarraren berotasuna nabaritzen duzue?\nBai, batez ere, eguraldi ona egiten duenean jendearen berotasuna eta babesa errazago iristen zaigu. Eguraldi txarrarekin Inauteriak tristeago bihurtzen dira.\nHainbeste urteren ostean, Inauteriekin lotutako bizipen berezirik duzue?\nUrte guzti hauetan denetarik gertatu zaigu. Karrozaren gurpila aireportu alboan zulatu zitzaigun behin eta azken momentuan konpondu genuen. Beste batean, musika ondatu eta dantzariek abestiak abestu behar izan gentiuen dantzatzen jarraitu ahal izateko. Urtero ezusteko bereziren bat dugu.\nZer aurreratu dezakezu aurtengo Inauteriei begira?\nUrtero Inauterietan desberdina izango den zerbait egiten ahalegintzen gara. Aurten bikingo gerlarien gaia aukeratu dugu eta oso ezberdina izango da aurretik hautatu izan ditugun gaiekiko. Dantzari garrantzia kendu gabe, aurten gerlari ukituaren alde apustu egin dugu.\nNola animatuko zenituzke irundarrak hiriko Inauterietan parte hartzera?\nDesfileko antolatzaileek lan handia egiten dugula gogoratu nahiko nuke eta egiten dugun guztia maitasun handiz prestatzen dugula. Horregatik, asko eskertzen dugu jendea gu ikustera hurbiltzea eta gure lana gustoko dutela ikustea. Jendearen txaloak eta animoak atsegin handiz jasoko ditugu.\nPosted in ElkarrizketaTagged Bikingoak, Carlos Zapirain, Dantza Akademia, inauteriak, irun, irunero, Konpartsa


Konfuzio Txinako filosofo handiak esana utzi zuen, “herri bateko kultura ezagutu nahi baduzu, lehenik eta behin, herri horretako ahozko tradizioa, edo poesia herrikoia, ezagutu beharra daukazu”. Alegia, eta interpretazio interesatu bat eginez, pentsa daitekeela, kultura bat bizi den lekuan –eta kultura bat dagoen lekuan herri bat dago–, badela bertsolari bat. Esan nahi da, herri orok baduela bere bertsolaria, eta ez Euskal Herriak bakarrik.\nPernando Amezketarra baino lehen ere izango zen norbait. Duela zazpiehun urte, adibidez, Granadan, eta ez Errezilgo baserrian, baizik eta Andaluziako Granadan, al-Andalusen, arabiarrak egon ziren, eta orduan entzuten omen ziren gizon batzuk arabieraz, kantuan, inprobisatzen. Ordukoa da arabiar historiak jaso duen lehen poeta herrikoi ezaguna: Gben Gazman, lehen haddayeh, arabiar bertsogintzaren aita. Baina Mahoma urte batzuk lehenago bezala, kultura ere lur santurantz hurbiltzen joan zen Espainiatik ihesi, eta bidean, poeta herrikoien hazi batzuk erori ziren Marokon, Tunisian, Egipton, eta beste herri arabiar askotan. Urteak pasatu eta gero, ikus daiteke, uztarik oparoena Palestinan eman dutela.\nNoh Ibrahim Haifakoa, Shehade, El Jalamawi… Poeta herrikoi palestinar asko izan dira, eta onak, ulertzen dutenek diotenez. Herriaren ahotsa omen da poeta herrikoiarena, eta herri isilduak eta sufrituak are gehiago gurtzen du bere ahotsa lau haizetara zabaltzen duena. Horregatik da, agian, inprobisazioaren tradizioa errotuagoa palestinarren artean. Sirian ere badira, eta Libanon ere bai, eta pixka bat gehiago miatuz gero azalduko dira berriak. Baina arabiarren artean ezagunenak palestinarrak dira. Noh Ibrahim adibidez. Poeta herrikoi iraultzailea esaten zioten, Haifan jaioa 1936an, 1948ko Nakba, desastrea arabieraz –Israelgo Estatua aldarrikatu zen urtea–, bere larruan ezagutu zuen, eta min horri kantatu zion sarri. Baina ez Ibrahim bakarrik, XX. mendeko poeta herrikoi gehienak izan dira hitzaren gudariak, minaren kantariak. Eta maitatuak. Gaur egun ere, ezkontza gehienetan ikusiko da, eta manifestaldi bukaeretan zer esanik ez, poeta herrikoi bat herriari kantuan. Batez ere Palestinako iparraldean, Jenin inguruan, Nabulusen, Tulkaremen, edo Kalkilian. Eta baita Galileako eskualdean ere, Libano eta Siriako muga-mugan, munduak Israel deitzen dion Palestinako lur apartatuan.\nBaina Israelen okupazioak herri oso bat zauritzen du, eta baita herriko kultura ere. Poeta herrikoiak, batez ere bigarren intifadaz geroztik, askotan egoten dira plazara ezin joanez, eta etxeko bakardadean kantatzen du bertsolariak, bertsolari tristeak. Lehenago Jordaniara, Libanora, Siriara, Kuwaitera eta beste herrialde arabiarretara maiz joaten ziren poeta herrikoi palestinar sonatuenak lekuan lekuko bertsolariekin kantatzera. Aspaldion, israeldarren kontrolek oso gutxitan uzten diete kanpora ateratzen, eta Jenin inguruko ehun bat bertsolariek Jenin inguruan kantatu behar dute. Mousa Hafez bakarrik da –askok onentzat jotzen duena–, israeldar herritartasunaren jabe denez, Palestina historiko osoan ibiltzen dena kantuan.\nhttp://www.argia.eus/palestina kanalean, bidaiako ikus-entzunezkoak.


Saskibaloia protagonista bihurtu da berriz - Federación Guipuzcoana de Baloncesto\nZiurgabetasunez eta kezkaz beteriko hilabete batzuen ondoren, pasa den asteburuan gure txapelketa batzuez gozatzeko aukera izan dugu berriz eta gure jokalarietatik asko partida ofizial bat jokatzera nola bueltatu diren ikusi ahal izan dugu. Segurtasun neurri askorekin eta errutina berriekin, baina, behingoz, saskibaloia protagonista izan da berriz asteburu batean.\nErrendimenduko junior eta kadete mailak martxan dira, bai nesketan eta baita mutiletan ere. Baita lehen eta bigarren mailak senior mutiletan eta senior emakumezkoen lehen maila ere. Jardunaldia, orokorrean, normaltasunez jokatu ahal izan da eta horregatik Federaziotik klubak eta arduradunak zoriondu nahi ditugu egin duten lanagatik eta ezarritako protokoloa aplikatzerakoan erakutsi duten zorroztasunagatik.\nGainera, nobedade moduan, Emakumezkoen Senior Lehen Mailan Akta Digitalarekin lanean hasi gara, izan ere, gure saskibaloian gutxika-gutxika maila guztietan ezartzen joan nahi dugu eta horretarako beharrezkoa da familiarizazio prozesu bat.\nHau, hasi besterik ez da egin. Segi dezagun!!


Musika bandak jasoko du aurtengo Urrezko Domina : Bidasoko Hitza\nMusika bandak jasoko du Urrezko Domina\nBandaren sorreraren 200. urteurrena eta bi mende hauetan zehar izandako "eragin sozial handia" izan dira erabakiaren arrazoi nagusiak.\nHondarribia Hiria Musika Bandak jasoko du 2019ko Urrezko Domina\nHondarribia Hiria Musika Bandak 2019. urteko Urrezko Domina jasoko du datorren larunbatean, hilaren 7an. Banda sortu zela 200 urte bete dira aurten eta Txomin Sagarzazuren hitzetan denbora honetan “eragin sozial handia” izan du taldeak. Hala, ezinbestekotzat jo du bandaren presentzia herri bizitzan, “maila sozial zein kulturalean”.\nUdaletik azaldu dutenez, musika bandaren sorrera 1819an kokatuta dago. Musika akademia bat sortzeko eskaria helarazi zioten hainbat herritarrek udalari. Geroztik, alkatearen arabera “musika ikasketak sustatu ditu” eta hainbat belaunaldiri “musikazaletasuna praktikan jartzeko aukera paregabea eskaini die”.\nDominaren entrega datorren irailaren 7an egingo du udalak udaletxeko areto nagusian antolatutako ekitaldian, 12:15ean abiatuta.


Oraindik berria bada, Filipinetan Grinak, mesedez, arauak berrikusi Berria Txat Bisitariak.\nMesedez, ohar guztiak chatters jarraitu behar Txat Gela Arauak jarraian: da BAKARRIK onartzen Nudista Grinak txat gela. Biluztasuna beste gelak (EDO pozgarria kideak erakutsi biluztasuna) — gelak) ‘Lobby’ EZ da berariazko gunean duzu saioa hasi. Partekatutako txat gela, GUZTIAK eskuragarri Grinak Sareko kideak. Zara), Berriz, arbuiatzen dugu zentsura, honako gaiak (nahiz ekarri txantxa bat bezala) dira, arrazoi kontua ezabatzeko: HILKETA, bere BURUAZ beste egin, edo BORTXAKETA. Funtsean, ez erabili gure txat mehatxatzen edo beldurtu beste kideak.\nOngi etorri FREE Tagalo txat-gunea\nTxat bat da asko, erabat doan eskuragarri ezaugarri barruan Filipinetan Grinak. Mesedez, kontuan izan behar izango duzu erregistratutako kide bat Filipinetako Grinak ordena erabili txat, baina behin egin duzu, ere izango duzu ehun FREE sarbidea argazki personals, posta elektronikoa, berehalako mezularitza, blogak, Tagalo foroak eta gehiago.\n(Eta ehun free, esan nahi dugu ehun doan\nGai izango duzu bidaltzeko eta jasotzeko posta elektronikoa, txat, posta, foroak, blog. funtsean, egin ahal izango duzu nahi duzuna, zuk emandako play nice eta obeditu Oh, eta gune hau besterik ez da bat baino gehiago guneak Grinak Sarea. Behin sartu dute, Filipinetan Grinak, izango duzu berritzea ‘Sare Zabal Sarbidea’, zein izango litzateke sarbidea emango dizu beste edozein guneak barruan Grinak Sarea, interesa baduzu. Cookieak erabiltzen dugu, hobetzeko zure webgunean esperientzia.\nEgin Klik Lortu Da\nitxi, ohar hau jarraitu zure bisita hitzartu cookien erabilera\n← Free Tagalo Berriketa-Gela - Filipinak Helduen Sexu Berriketan Webgunean\nFilipina datazio Pina Maite →


PROIEKTU BAT KOLORE ZURIAN\nGure tradizioak eta ohiturak ospatzeko aukera…\nBereziak, desberdinak, alternatiboak, lankidetzakoak, bakarrak, positiboak, berritzaileak, solidarioak, inklusiboak, birtualak…\n2020ko apirilaren 21ean, Iruñeko Udalak aurtengo San Fermin jaiak bertan behera uzteko erabakia jakinarazi zuen, COVID-19ak eragindako osasun krisiaren ondorioz.\nErabaki arduratsu eta beharrezko horrek tristatu egin zituen festazale asko.\nGaur egungo egoerak eragindako tristura horri azken urteotan Sanferminen irudia zabaltzeko lan handia egin izana gehitu behar zaio, irudi horren funtsa azpimarratuz: alaitasuna, tradizioa, musika, gastronomia…\nEta orduan, ideia hau sortu zen: zergatik ez batu indarrak gure tradizioetako batzuk egokitzeko eta berrasmatzeko eta aurten modu berritzaile, desberdin, solidario eta abarretan gauzatu ahal izateko? Eta horixe proposatu nahi dizuegu Nafarroako Berrikuntza, Sormen eta Kulturarako Elkartetik (ANICC).\nIruñea erreferentea izatea…\nEgokitzen, ospatzen, ostalaritzari, tokiko merkataritzari, herritarrei laguntzen jakiteagatik, berrasmatzeagatik, alderdi positiboan arreta jartzeagatik, festaren funtsa zabaltzeagatik… altruismoz, elkartasunez, sormenez eta erantzukizunez, eta birusari gure tradizioekin amaitzen ez uzteagatik.\nMundu osoko jarduerekin:\nEskailera ospatzeko dastatze birtualak; balkoi bakoitzean txupinazo bat; dekorazioa; dj-en saio birtualak; mundura emandako kontzertuak; plazara eramateko errezetak dituzten tutorialak; bazkaltzeko enkarguak ahal dugunerako… edo arrautzen errezetaren truke txorizoa, jende xehearentzako antzerkia; adituekin solasaldiak…\nBat egin nahi duten pertsona guztiekin, ideiak proposatzeko edo, besterik gabe, bozkatzeko, azken batean ekimen berritzaile, sortzaile, solidario, neutral eta apolitiko honetan parte hartu nahi dutenak, profil desberdinak eta sentimendu komun bat batzen dituena: jaiak, hiria eta pertsonak ohoratzea.


Eraginaren ebaluazioa ikuspegi etikotik | Ciencias Sociales y Humanas | Deusto\nEtika Aplikatuko Zentroak metodologia bat garatu du ikuspegi etikoa erakundeen gizarte eraginaren ebaluazioko zeharkako ardatz gisa jasotzen duena.\nErakundeek gizarteari egiten dioten ekarpenaren inguruko kontuak emateko formulak bilatzen dituzte gero eta gehiagotan. Klima aldaketaren kontrako edo 2030 Agendako helburuekin bereziki konprometitutako erakundeetan gertatzen da.\nEnpresaren gizarte eraginaren ebaluazioari esker, haien jardueraren eta inguruan gertatzen diren aldaketen arteko kausa-efektu erlazioak uztartu ditzakete.\nEragina ebaluatzeko era desberdinak daude. Etika Aplikatuko Zentroak ikuspegi etikoa ebaluazioaren zeharkako ardatz gisa jasotzen duen metodologia bat garatu du.\nMetodologia horri esker, erakundeek gizartean duten eragina neurtu eta balioetsi dezakete eta, gainera, funtsezko erreferentziak aurkitu ditzakete, ezarri duten asmo etikora zelan bideratu ikusteko. Horregatik, egokitzapen etikoko prozesuetan erabiltzen den tresna bat da.\nZer ekarpen egiten du ikuspegi etikoak?\nIkuspegi etikoa jasotzeak izaera ekonometrikoko ebaluazioen hegemonia eta mugak gainditzen laguntzen du.\nErakundeen jardunaren eragina gizartean jasotzen duten interes taldeen eta gainerakoen inplikazioa sustatzen du.\nGainera, proposamen horrek une horretara arte dauden eraginaren ebaluazio-prozesu desberdinak aztertu eta baliozkotzeko modua ematen du.


Sasoeta-Zumaburu ikastetxeko artista txikiek euren lana eraman dute Guggenheim museora - Lasarte-oria - Txintxarri.eus\nSasoeta-Zumaburu ikastetxeko artista txikiek euren lana eraman dute Guggenheim museora\nTxintxarri Aldizkaria 2019-07-12 12:00\nArtea ikasbide egitasmoan parte hartu dute Lehen Hezkuntzako 3. mailako ikasleek arte landu eta sortu dute Manu Muniategiandikoetxea artistaren laguntzarekin. Burututako lanaren emaitza Bilboko museo ezaguneko Hezkuntza gelan ikus daiteke irailaren 15era arte.\nPlastika eta eskulanetatik harago, joko eta jarduera artistikoen bidez, artista bilakatu dira Sasoeta-Zumaburuko ikasleak. Bilboko Guggenheim Museoak sustatutako Artea ikasbide egitasmoan parte hartu dute 3. mailako hogei neska-mutilek amaitu berri den ikasturtean. Bederatzi ikastetxek parte hartu dute, artista batek lagunduta. Lasarteoriatarrek Manu Muniategiandikoetxea eskultore bergararra izan dute bidaide.\nProgramaren xedea eskola curriculuma aberasteaz gain, bertako gaiak ikasteko bestelako bideak eskaintzea da. Sasoeta-Zumaburuko arduradunek Agenda 21eko gaiak lantzeko baliatu dute, birziklapena eta kontsumo jasangarria ardatz hartuta. "Birziklatutako materialari hainbat erabilera eman dizkiote", laburbildu du Sara Carte Sasoeta-Zumaburuko ikasketaburuak. Inguruarekiko errespetuaz gain, aldi berean, bestelako balioak barneratu eta jorratzeko parada ere izan dute. Hala nola, talde lana edo munduari begiratzeko norberaren sormen ikuskera.\nUrritik maiatzera bitartean, 20 saio egin dituzte Muniategiandikoetxearekin. Astero etorri da plastika orduetan, diseinatutako tailerrak dinamizatzera. Argazkilaritza, pintura nahiz eskultura bezalako diziplinetan aritu dira, ikusten dutenari buruz hausnartuz. Sortu ere egin dute. Bergararrak zuhaitzak kimatu ondoren soberan geratutako adarrekin egitura original bat eraikitzera animatu zituen gaztetxoak. Bertan, marrazkiak, moldeak, beste artista batzuen lanak eta beste ikasle batzuek utzitako obrak eseki dituzte.\nArtea bertatik bertara ezagutu\nHorrez gain, bi bidaia egin dituzte Bilbora. Lehena, Guggenheim ezagutzeko. "Artea zer den ikusi zuten, ez dela estatikoa, behin gauza bat ikusten duzu eta hurrengoan beste bat. Aldatu egiten dira erakusketak... Performance bat zer den ere ikasi dute", gogoratu du Cartek. Bigarrena, berriz, obra eramateko. Orduan, egitasmoan parte hartu duten beste ikasleak eta haien lanak ezagutzeko aukera ere izan zuten. Ikasketaburuaren esanetan, "pozgarria" izan da gaztetxoentzat beraien lana halako toki batean egotea eta beste partaideekin partekatzea. Guztira, EAEko 6 eta 12 urte bitarteko 209 neska-mutilek izan dute aukera aurten.\nSortu dituzten artelan originalak museoko Hezkuntza gelan egongo dira irailaren 15era arte. Erakusketa lau atal tematikotan banatu dute: Letrak, hizkuntza edo idazketari lotutako obrak; Birziklapena eta Kontsumoa, horren inguruko gogoetatik sortutako hainbat diziplinetako piezak; Mapak eta arkitekturak, tokiko aireko bistak, ibilbideak eta maketak; eta azkenik, Argazkiak eta filmak, paisaian eta haren protagonistengan egindako interbentzioak, stop motion animazioak, performanceak eta bestelako lanak.\nArtea ikasbide programa New Yorkeko Guggenheim museoan ernatu zen 1970ean, krisiaren ondorioz lehen hezkuntzako ikastetxe publikoetan arte ikasgaia kendu zutenean. Natalie K. Lieberman mezenasak abiarazi zuen, eta museoaren inguruko artistek doan ematen zituzten eskolak. Bilboko museoak 1998an ekarri zuen EAEra. Sasoeta-Zumaburu ikastetxeak egitasmo honetan parte hartzen duen bigarren aldia da. Estreinakoa duela ia hamarkada bat izan zen, artista bera lagun zutela, gainera. “Manuk gogoan zuen hemen izan zela”, aipatu du Cartek. "Pribilegioa" izan da aukera eta "gustura" errepikatuko lukete, nahiz eta zaila izango dela jakin.


Beti biktima . Deia, Noticias de Bizkaia\nAna. Urkiza - Lunes, 2 de Julio de 2018 - Actualizado a las 06:00h.\nBILBOKO eta Donostiako udalen ekimena izan da. Pasa den asteburu honetan jarri dute abian. Gaueko autobus lineetan, ohiko geldiuneez gain, emakumezkoek edo adin txikikoek etxetik hurbilen egiten zaien puntuan gelditzeko eskatu diezaiokete txoferrari eta, honek, gelditzeko agindua du. Ekimen honekin, autobusaren geldiunetik urrunago kokatzen diren bizilekuetara bidea erraztea, gutxi argiztatutako guneak ekiditea edo laburtzea eta, beraz, erasoak jaso-tzeko aukerak murriztea da helburua.\nEkimen txalogarria edonola ere. Bilbon, hasieratik, linea guztietan jarri dute aukera eta Donostian, ostera, linea bakar batean, emaitzak aztertutakoan gainontzeko lineetara hedatzeko asmoz. Hiriotan, albistea jakinarazterakoan, galdeketa egin dute eta oso baikortzat jo da ekimena. Eta hala da.\nHala ere, ez dakit zergatik, atzerapausoa dela sentitu dut. Sentipen kontua da, objektiboki, ideia txalogarria iruditzen baitzait. Baina ekimen honekin, erasotzaileak hurbildu egiten zaizkidala iruditzen zait. Nire etxe azpiraino. Lehen, autobusak urrutiago uzten ninduenean, erasotzaileak bide luzeagoa zuen ni erasotzeko. Orain, ostera, bide gutxiago du lan bera egiteko eta, beraz, eraso egingo badit, nire etxetik hurbilago egon beharko du.\nLehen baino seguruago senti nintekeen, baina erasotzailea are eta makurragoa egiten zait. Eta lehen izan nezakeen beldurra dimentsioz aldatu da. Orain, bestelakoa da. Erasotua izateko aukerak murrizten diren hein berean, erasotzailearen profil makurra okerragotu egiten zait.\nEmaitza, balizko biktimaren papera jantziago daramadala. Eta uste dut, alderantziz izan beharko lukeela. Tankera honetako ekimenek, emakumezkoa babestea helburu izanda ere, azken hau txikiagotzea dakarte. Hala sentitzen dut nik, bederen. Ekimen berdinzaleagoak irudituko litzaizkidake eta askoz seguruago sentituko nintzateke erasoak gertatu daitezkeen lekuetan erasotzaileak harrapa-tzeko edo erasoa geldiaraztera zuzendutako ekimenak ikusiko banitu.\nArazoa ez dela nirea sentitu nahi nuke, ez naizela ni jomuga.


Frentearen gobernuaren alde: FMLN-rekiko elkartasuna Euskal Herritik – Alternatiba\nEl Salvador une erabakigarrian aurkitzen da, eta hauteskunde hauek bai herriarentzat bai Frentearentzat garrantzi handikoak dira. Eskuina zatituta, FMLNk lehen itzulian hauteskundeak irabazteko aukerak ditu, Aldaketa Gobernuaren jarraipena bermatuz. Frentearen garaipena, beraz, funtsezkoa da lehen bost urte hauetan garatu diren programa sozial arrakastatsuei jarraipena eman eta eraldaketa politiketan sakontzen joan ahal izateko. Beste lehentasun batzuen tartean, Frenteak herriaren bizi kalitatea hobetzen jarraitzeko, memoria historikoaren inguruan – gudak utzitako zauriak behingoz isteko- lana egiteko, El Salvador ALBAn sartzeko aurrerapausoak emateko – zeinetan dagoeneko hainbat alkatetzak loturak badituzten ALBA-petrolio bezalako programekin- edota “Buen Vivir” logikaren baitako politikak aplikatzeko helburuak finkatzen ditu.\nDonostian ospatutako '5 urtez alternatibak lotuz' hitzaldien bideoak Gorripidea, Puyalón de Cuchas eta Alternatibako kideekin\nEAEn eta Nafarroan abortu librea bermatzeko desobedientziara deitzen dugu eta abortu legearen erreforma gaitzesteko ekimenak abiatuko ditugu instituzioetan


Iragarki taula - ORDIZIAKO UDALA - Results from #8\nUdalbatzarrak 2019ko azaroaren 28an egindako osoko bilkuran aparkamendu mugatuko eremuak arautzen dituen indarreko Ordenantzaren aldaketa hasierako izaeraz onartzea erabaki zuen.\nGipuzkoako Aldizkari Ofizialean argitaratutako iragarkia ikusteko sakatu hemen\nUdalbatzak, 2020ko otsailaren 27an egindako ohiko bilkuran, honako erabaki hauek hartu zituen:\n1.- Indarrik gabe uztea aparkaldi mugatua arautzen duen ordenantzaren hasierako onarpena, 2019ko azaroaren 28ko osoko bilkurak onartua.\n2.- Hasieran onartzea 2018ko azaroaren 29an indarrean zegoen aparkaldi mugatuko zonak arautzen dituen ordenantzaren aldaketa.\nGipuzkoako Aldizkari Ofizialean argitaratutako iragarkia ikusteko, sakatu hemen\nOharra: Jendaurrean ikusgai egon beharreko 30eguneko epea etenda dago momentu honetan martxoaren 14ko 463/2020 Errege Dekretuak ezarritako alama egoera dela eta. Epea zenbatzen hasiko da aipatutako Errege Dekretua indarra galdu bezain pronto edo onartzen diren luzapenek indarra galdutakoan.\nMaiatzaren 22ko 537/2020 Errege Dekretuaren bidez, 2020ko ekainaren 1ean, administrazio-epeei berrekin zitzaien; beraz, alegazioak aurkezteko epea 2020ko ekainaren 1etik uztailaren 10era bitartekoa da.\nEpea: 2020ko uztailaren 10a


Albisteak — Español\nMERKEMERKAUA. UDABERRI-UDAKO STOCK AZOKA ARRASATEN!\nMerkemerkaua badator!! Ibai-Artek antolatzen duen udaberri-udako stock azoka Irailaren 5ean ospatuko da etengabeko ordutegi handituarekin, goizeko 10:00etatik 20:30ak bitartean.\nMAIATZAREN 18TIK UZTAILAREN 2RA BITARTEAN IBAI-ARTEK "ZINEMA OPARIAK" ZOZKATZEN DU\n2015 honetan Arrasate Txartela berriaren sustapenekin jarraitzeko, Maiatzaren 18tik Uztailaren 2ra zinemarekin lotuta ezusteko opariak (4000 euro baino gehiagotan balioztatuta) zozkatuko dira erosketak ordaintzerakoan Arrasate Txartela erabiltzen duten bezeroen artean.\nMERKEMERKAUA, UDAZKEN-NEGUKO STOCK AZOKA\nIbai-Artek antolatzen duen udazken-neguko stock azoka Otsailaren 28an ospatuko da etengabeko ordutegi handituarekin, goizeko 10:00etatik 20:00ak bitartean.\n2015eko Matxoaren 2tik aurrera "Ibai-Arte" txartela, "Arrasate-Mondragon Txartela"-gatik ordezkatuko du. Txartel berri hau azken belaunaldiko VISA izango da, erabat doakoa, mundu guztian baliozkotzen du eta gainera saltoki elkarkideetarako abantaila guztiak mantentzen du. “Erosketak Debagoienean Egin” Aratusteetako photocall-a\nErosketak Debagoienean Egin kanpainarekin jarraituz, Aratuste jaietan photocall bereziak jarriko dira eskualdeko bost herri nagusietan, hain justu ere, dendarien elkarteak dauden herrietan: Arrasaten, Bergaran, Oñatin, Aretxabaletan eta Eskoriatzan.\nBadatoz Aratusteak Debagoienera\nAnima zaitez eta ospa itzazu gurekin!\nIBAI-ARTE TXARTELA ERABILIZ 100€-RAINOKO SARIAK LORTU DITZAKEZU!!!\nIbai-Arte txartela erabiltzean, 10, 50 eta 100 euroko erosketa txartelak lortu ditzazkezu. MERKATARITZA BERDEAREN ASTEA\nAurreko urteetan egin den bezala, Irailaren 16tik 22ra Ibai-Artek Merkataritza Berdearen Astea ospatuko du Arrasateko Udalak antolatzen duen Mugikortasun Astearen barnean txikizkako merkataritza eta zerbitzuek, jasangarritasun eta inguruarekiko duten errespetua erakusteko asmoz.\nERAMAN EZAZU GURE ORTUA ETXERA\nirailaren 1etik 19ra bitartean Arrasateko baserriko produktuen azokan, parte hartzen duten baserritarren produktuz osatutako 100 otzara zozketatuko ditugu bezeroen artean. UDABERRI-UDAKO STOCK AZOKA ARRASATEN!!\nIbai-Artek antolatzen duen udaberri-udako stock azoka Irailaren 6an ospatuko da etengabeko ordutegi handituarekin, goizeko 10:00etatik 20:30ak bitartean. UDAKO ORDUTEGIAK 2014!!\nEDERTASUNAREN ETA ONGIZATEAREN HILABETEA\nEkainaren 1etik Uztailaren 15era bitartean Ibai-Artek “edertasunaren eta ongizatearen hilabetea” ospatzen du\nIbai-Arteko saltokiak Debagoieneko Erosketa Bonuak jasotzeko prest!!!\nAstelehenetik aurrera kartel berezgarria duten dendetan Debagoieneko Erosketa Bonuekin erosi ahal izango duzu.\nMaiatzaren 10eko tonbolan irten zen bidaiaren zenbaki saritua: 1.156\nApirilaren 15etik Maiatzaren 31ra bitartean Ibai-Artek 2.000 euro DOAKO EROSKETETAN zozketatzen ditu\nMerkeMerkaua. Udazken-Neguko stock Azoka\nDatorren zapatuan, otsailak 22an, Ibai-Artek udazken-neguko stock azoka ospatuko du eta 35 saltoki kalera aterako dira.\nOtsailaren 15etik martxoaren 31ra bitartean bi pertsonentzako 42 afari zozketatuko dira erosketak egiteko Ibai-Arte Txartela erabiltzen duten bezeroen artean.\nIbai-Arteko erregeetako loteria zenbakia saritua!!\nIbai-Artek, urtero bezala Gabonetako kanpainari ekin dio. EROSKETAK DEBAGOIENEAN EGIN!\n20 euroko 100 erosketa baleren zozketa egingo dugu Debagoieneko elkarteetako kide diren saltokietan trukatzeko.


Mesquer - Wikipedia, entziklopedia askea.\nAssérac, Piriac-sur-Mer, Saint-Molf eta La Turballe\n999 (%50.2) 942 (%47.3)\nMesquer (,, frantsesez eta ofizialki: Mesquer) bretainiako udalerria da. Administratiboki Frantziako Loira Atlantikoa departamenduan dago, Loirerria eskualdean. 2013an 1.681 biztanle zituen.\n2007an Mesquer udalerrian erroldatutako biztanleak 1.681 ziren. Familiak 729 ziren, horien artean 197 pertsona bakarrekoak ziren (82 bakarrik bizi ziren gizonak eta 115 bakarrik bizi ziren emakumeak), 309 seme-alabarik gabeko familiak ziren, 186 seme-alabak dituzten bikoteak ziren eta 37 seme-alabak dituzten guraso-bakarreko familiak ziren.\n2007an 2.739 etxebizitza zeuden, 746 familiaren etxebizitza nagusia ziren, 1.970 bigarren erresidentzia ziren eta 23 hutsik zeuden. 2.379 etxeak ziren eta 194 apartamentuak ziren. 746 etxebizitza nagusietatik 568 bere jabearen bizilekua ziren, 160 alokairuan okupaturik zeuden eta 19 doan lagata zeuden; 4 etxek gela bat zuten, 45 etxek bi zituzten, 115 etxek hiru zituzten, 206 etxek lau zituzten eta 375 etxek bost zituzten. 570 etxek euren parking plaza propioa zuten azpian. 357 etxetan ibilgailu bat zegoen eta 317 etxetan bat baino gehiago zituzten.\nMesquer udalerriko biztanleria-piramidea 2009an .\n2007an lan egiteko adina zuten pertsonak 968 ziren, horien artean 648 aktiboak ziren eta 320 inaktiboak ziren. 648 pertsona aktiboetatik 573 lanean zeuden (315 gizon eta 258 emakume) eta 75 langabezian zeuden (27 gizon eta 48 emakume). 320 pertsona inaktiboetatik 145 erretiraturik zeuden, 64 ikasten zeuden eta 111 "bestelako inaktibo" gisa sailkaturik zeuden.\n2009an Mesquer udalerrian 864 unitate fiskal zeuden, 1.881,5 pertsonek osaturik. Pertsona bakoitzeko diru-sarrera fiskalaren mediana urteko 18.824 euro zen.\n2007an zeuden 107 komertzioetatik, 7 erauzte enpresak ziren, 1 janari enpresa zen, 2 material elektrikoaren fabrikazioko enpresak ziren, 1 garraiorako elementuen fabrikazioko enpresa zen, 6 bestelako produktu industrialen fabrikazioko enpresak ziren, 15 eraikuntza enpresak ziren, 17 ibilgailuen saltze eta konpontze enpresak ziren, 2 garraio enpresak ziren, 18 ostalaritza eta jatetxe enpresak ziren, 1 informazio eta komunikazio enpresa zen, 1 finantziazio enpresa zen, 8 higiezinen enpresak ziren, 17 zerbitzu enpresak ziren, 5 administrazio publikoko enpresak ziren eta 6 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 24 zerbitzu publikoetatik, 1 posta bulegoa zen, 1 igeltseroa, 1 margolaria, 3 zurginak, 2 iturginak, 4 argiketariak, 2 eraikuntza enpresak, 1 ile apaindegia, 4 jatetxeak, 4 higiezinen agentziak eta 1 tintoreria.\n2009an zeuden 10 establezimendu komertzialetatik, 2 120 m2 baino gehiagoko dendak, 1 120 m2 baino gutxiagoko denda zen, 2 okindegiak, 3 arraindegiak, 1 liburu denda zen eta 1 arropa denda zen.\n2000. urtean Mesquer udalerrian 14 nekazaritza-ustiategi zeuden, 590 hektarea erabiltzen.\nSaint-Molf (2,7 km)\nAssérac (6,1 km)\nPiriac-sur-Mer (6,9 km)\nLa Turballe (7,0 km)\nGuérande (8,3 km)\nPénestin (9,4 km)\nBNF: 15260266x (data)\nOrriaren azken aldaketa: 20 abendua 2021, 17:11.


Koronabirusa dela-eta presoek bizi duten egoera salatu zuten atzo dozenaka herritarrek - Azpeitia - uztarria.eus\nUztarria.eus 2020-05-30 12:52\nHileko azken ostiraletako elkarretaratzeak berreskuratu zituen atzo, ostirala, Azpeitiko Sarek, eta dozenaka herritarrek presoek espetxeetan bizi duten egoera salatu zuten. Sareko kideek adierazi zutenez, COVID-19agatik ezarritako alarma egoerak "gogortu" egin du euskal presoek kartzelan bizi duten egoera, eta senideen egoera ere "muturreko egoera" batera iritsi dela nabarmendu zuten. Ildo horretatik, Beatriz Etxeberria presoak eta haren alabak bizi duten egoera izan zuten gogoan, konfinamendu osoan zehar alabarengandik banatuta egon baita hura. Bestalde, Julen Atxurra eta Patxi Ruizen egoera ere salatu zuten, baita Gotzon Aranburu eta Iosu Urbieta Pow Azpeitiko presoena ere, senideen eta lagunen bisitarik jaso gabe baitaude horiek konfinamenduaz geroztik.\nGuzti hori salatu eta lau neurri eskatu zizkion Sarek Espainiako eta Frantziako gobernuei: euskal preso guztiak Euskal Herrira eramatea, gaixotasun larriak dituzte presoak eta 65 urtetik gorakoak askatzea, presoei eta senideei dagozkien bisitak berreskuratzea eta gradu aldaketak ahalbidetzea baldintzak betetzen dituzten presoak etxean egon daitezen. Neurri horien inguruan Sarek nabarmendu zuen haiek ez ezik beste hainbat erakundek, eragilek eta sindikatuk ere eskatzen dituztela neurriok. Era berean, Sarek martxan jarri duen Izan bidea dinamikan parte hartzeko deia egin zien herritarrei.\nHona hemen atzoko elkarretaratzeko argazki bilduma: (Argazkiak: Azpeitiko Sare)


Komiki baten gidoian lagundu nahi diguzu? Gipuzkoako Foru Aldundiko Museoek, familientzako online programazioan jarraitzen dugu eta zuekin komik bat egin nahi dugu.\nGipuzkoako Foru Aldundiaren weba\nEuskal Itsaso Museoaren weba\nIgartubeiti Baserri Museoaren weba\nZuen etxeetatik abentura birtual honetako bidelagun izatera gonbidatzen zaituztegu ¿Animatzen al zarete?\nKoadroek, komikietako irudiek edota argazkiek hamaika istorio kontatzen dizkigute, baina askotan guk ezin ditugu horiek aldatu.\nIgartubeiti Baserri Museoak, Zumalakarregi Museoak eta Euskal Itsas Museoak, zuek komiki baten idazle bilakatzea nahiko genuke. Gustatuko al litzaizuke? Guk irudiez beterik dagoen komiki bat egin eta zuek idatzi.\nKomikia, hemen deskargatu.\nProtagonistaren irudia, hemen deskargatu.\nJarduera hau Gipuzkoako Foru Aldundiko "Museoko familiak sarean" ekimenaren bigarren pausoa da. Gustura ikusiko dugu zuen lanen emaitza, horretarako Google Classroom plataformaren bitartez erakusteko aukera izango duzue.\nIZEN EMAN tailerrean: Idatzi helbide honetara: earruti@k6gestioncultural.com\nENTZUN hurrengo grabaketa\nITXARON MOMENTU BAT: Zurekin harremanetan jarriko gara funtzionamentua azaltzeko\nERABILI zure GMAIL kontua, ez baduzu bat, SORTU EZAZU.\nKODEA bidaliko dizugu\nEragin burmuinari eta hitzekin jolas gaitezen!


Zuberoako dantzak ikasteko metodoa, kalean — dantzan.eus\nHemen zaude: Hasiera › Hemeroteka › Zuberoako dantzak ikasteko metodoa, kalean\nZuberoako dantzak ikasteko metodoa, kalean\nDantza-maisuen aldizkariaren 3. alea plazaratu da\n“Aitzineko püntiak” izenburupean, kaleraturiko ale honekin duten xedea, Larrearen esanetan, «dantza maisuaren figura berreskuratzea da». Aldizkaria adituei zuzendua dago, eta ikasteko baino gehiago irakasteko da erabilgarria.\n“Aitzineko püntiak” edo “Points de Príncipe” deritzana zuberotar maisuek tradizioari jarraituz, irakatsiriko metodo bat da. «Gure lana dantza horien gramatika egitea izan da», esan zuen Larreak. Irakaskuntza hau, orain arte ikastaroetan erabili izan ohi diren eskema berdinean oinarritua dago. Urratsak edo püntiak, hau da, dantza pausoen eboluzioen ikasketa; aldairak edo urrats eta musika esaldi ezberdinen arteko lotura, eta soinuak, tradiziozko dantzen melodia eta koreografoen ezagutza jorratzen dira. «Puntuz puntu aztertu ditugu dantza tradizionaleko koreografia guztiak. Badira, esaterako, dantzariak nahi duena egin dezakeen uneak ere».\nAldizkariaren lehenengo alean Gipuzkoako dantzak jorratzen ziren, bigarrengoan Imanol Urkizuren panderoa jotzeko metodo bat eta oraingoan, dantzara bueltatu dira. Urbeltzen esanetan, metodoak interesgarriak dira «zeren “preklasiko”tik datoz.\nTradizio hauek XVIII. mendeak “Danzas de Cuentas” zeritzanak dira eta oso estimatuak ziren. Urratsak hitzak bezala lotzen dira esaldiak eginez». Adituaren esanetan, eduki horrekin akademietan “desafioka” dantzatzen zen sasoi hartan. «Bakoitzak kalitaterik altuena erakutsi nahi izaten zuen. Bestalde, dantza zaldiketari edo esgrimari lotua zegoen. Ofizialentzat derrigorrezkoa zen jakitea». Tradizio militar hori Gipuzkoan, Zuberoan, Proventzan edo Eskozian geratu zen». Ejertzitoan ikasitako jendea zen, Urbeltzek esan zuenez. «Ez ordea Gipuzkoan. Hemen zaharragoa da, edo behintzat ez dago daturik bestelakorik esaten digunik». Dantzarekin batera Gipuzkoako beste osagaia pelota zen.\nUrbeltzek egitura militar hori oraindik antzeman daitekeen bestelako adibideak jarri zituen. «Futbolak esaterako, -hamaika kapitain baten gidaritzapean- egitura militar horri erantzuten dio».\nJexux Larreak eta Fernando Aristizabalek eginiko dantza-maisuen aldizkari hau Juan Antonio Urbeltzen eta Imanol Lantzaren disko batekin dator, “Gabota” edo “Satan dantza” doinuak entzun daitezkeelarik.


Abian da euskarazko tesien Koldo Mitxelena sarien deialdia - Euskaltzaindia\nEuskal Herriko Unibertsitateak (UPV/EHU) eta Euskaltzaindiak gaur egin dute deia euskaraz egindako ikerketa bultzatzeko asmoz sortu ziren euskarazko doktorego tesien Koldo Mitxelena sarietarako. Bi erakundeek bi urterik behin antolatzen duten sarien VII. deialdia da aurtengoa, eta sari bana esleituko da bost jakintza-arlo nagusi hauetan: Artea eta Giza Zientziak, Gizarte eta Lege Zientziak, Osasun Zientziak, Zientziak, Ingeniaritza eta Arkitektura.\nHorrela, UPV/EHUn 2018ko irailaren 1etik 2020ko abuztuaren 31ra bitartean euskaraz idatzi eta defendaturiko doktorego tesiak aurkeztu ahal izango dira deialdira. Europar Tesi edo Nazioarteko Tesi gisa aurkezturiko tesiak ere onartuko dira, erabilitako hizkuntzetako bat euskara izan bada. Tesia defendatu duen doktoreak berak aurkeztu behar du hautagaitza, eskabide orria eta tesiaren kopia bat aurkeztuz. Eskariak aurkezteko epea: 2020ko irailaren 14tik 24ra arte.\nEskaria egiteko, inprimaki berezi bat erabili behar da, eta UPV/EHUko Erregistro Orokorreko bulego batean aurkeztu behar da (http://www.ehu.es/oficinas_registro.html). Honako dokumentazio hau aurkeztu behar da:\nTesiaren kopia digitala: pdf formatuan, pendrive batean (euskarria itzuli egingo da).\nCurriculum Vitae osoaren kopia digitala, bereziki, hirugarren atalean aipatzen diren merezimenduei buruzko argibideak jasota.\nUPV/EHUn urtero aurkezten diren doktorego tesiak 400etik gora dira, eta horien artean 40tik gora dira euskaraz idatzitakoak. Euskarazko tesien ekarpena bikoitza da: alde batetik, beste hizkuntzetan eginiko gainerako tesiek bezalaxe, jakintzaren sakontzea eta zabaltzea ahalbidetzen dute, eta, bestetik, euskararen normalizazioaren prozesuan ezinbesteko laguntzak eskaintzen dituzte.\nKoldo Mitxelena euskaltzain osoak inork baino hobeto landu eta garatu zuen ekarpen bikoitz hori. Irakasle eta euskaltzain bikainaren omenez, euskarazko tesien sari honek Koldo Mitxelenaren izena darama.\nKoldo Mitxelena Errenterian jaio zen, 1915eko abuztuaren 20an, eta euskaltzale eta ikertzaile porrokatua izan zen, euskararen bateratze prozesuaren ardatz, buru eta arima. Gizon jakintsua izateaz gain, ekintzaile aparta izan zen Mitxelena.